20
Yesus hidup kembali
20:1-10
(Mat 28:1-10; Mrk 16:1-8; Luk 24:1-12)
1 Hari Minggu pagi-pagi skali waktu masi glap, Maria dari Magdala de ke Yesus pu kubur, begini de liat batu yang tutup kubur itu su dapa kas pinda dari kubur itu. 2 Jadi de lari cari Simon Petrus deng Yesus pu murid satu yang De sayang, trus bilang ke dorang, “Dong su ambil Tuhan dari De pu kubur, tapi sa tra tau dong taru De dimana.”
3 Trus Petrus deng murid itu dong dua pigi ke kubur. 4 Dong dua lari sama-sama, tapi murid yang itu, de lari lebi cepat dari Petrus jadi de yang sampe pertama di kubur itu. 5 De kas bungkuk badan untuk liat ke dalam, begini yang ada cuma kain lenan halus itu saja yang tatinggal disana. De tra masuk ke dalam, 6 tapi Simon Petrus yang ada ikut de dari blakang ni, de langsung masuk ke dalam kubur itu. De liat kain lenan itu su tatinggal disitu, 7 tapi kain yang dong ikat di Yesus pu kepala tu trada di dekat kain lenan itu tapi ada di tempat lain baru su talipat. 8 Begini murid yang su datang duluan di kubur tu, de masuk liat smua itu trus percaya kalo Yesus su hidup kembali. 9 Karna seblum itu, dong blum mngerti isi dari Kitab Suci yang bilang kalo De harus hidup kembali dari tenga-tenga orang mati.✡ 10 Jadi suda, dong dua pulang ke ruma.
Yesus kas tunjuk De pu diri sama Maria Magdalena
20:11-18
11 Tapi Maria bediri dekat kubur itu trus mnangis. Masi mnangis Maria de kas bungkuk badan trus liat ke dalam kubur. 12 Begini de liat ada dua orang malaikat yang pake pakean puti, dong dua duduk di tempat yang dong taru Yesus pu mayat, satu di sebla kepala, satu di sebla kaki. 13 Malaikat-malaikat itu bilang ke dia, “Mama, mama knapa mnangis?”
Maria de jawab, “Sa pu Tuhan pu mayat orang su ambil, trus sa tra tau dong taru dimana.”
14 Habis bilang begitu de liat ke blakang begini, Yesus ada bediri disitu, tapi de tra tau kalo itu Yesus. 15 Yesus bilang ke dia, “Mama, mama knapa mnangis? Mama cari sapa?”
Maria de kira orang itu yang biasa jaga taman,* jadi de bilang, “Kalo Bapa yang su ambil Dia, kastau sa dimana Bapa taru Dia, supaya sa pigi ambil Dia.”
16 Yesus bilang ke dia, “Maria!”
Maria balik baru bilang ke Yesus deng bahasa Yahudi, “Rabuni!” yang de pu arti tu ʻGuru.ʼ
17 Yesus bilang ke dia, “Jang pegang Saya, karna Sa blum naik ke Bapa, tapi ko pigi ke Sa pu sodara-sodara trus bilang ke dorang, kalo skarang Sa mo pigi ke Sa pu Bapa deng kam pu Bapa, Sa pu Allah deng kam pu Allah.”
18 Jadi Maria dari Magdala de pigi trus kastau sama murid-murid, “Sa su liat Tuhan!” Trus de kastau smua yang Yesus bilang ke dia.
Yesus kas tunjuk De pu diri ke De pu murid-murid
20:19-23
(Luk 24:36-39, 47-49)
19 Pas hari Minggu itu juga, waktu su mo malam, Yesus pu murid-murid dong kumpul di tempat satu deng pintu yang takunci, karna dong takut sama orang-orang Yahudi. Begini Yesus bediri di tenga-tenga dong trus bilang, “Damai untuk kam smua!” 20 Habis bicara begitu, Yesus kas tunjuk De pu tangan deng perut bagian samping sama dorang. Murid-murid dong snang skali waktu dong liat Tuhan. 21 Jadi Yesus bilang satu kali lagi sama dorang, “Damai untuk kam smua! Sama sperti Bapa De utus Saya, begitu juga skarang Sa utus kam.” 22 Habis bicara begitu, De tiup De pu napas ke dong baru bilang, “Trima Roh Allah ini. 23 Kalo kam kas ampun orang pu dosa, de pu dosa su dapa kas ampun, tapi kalo kam bilang orang itu de pu dosa tetap ada, pasti ada.”
Yesus kas tunjuk De pu diri sama Tomas
20:24-29
24 Tapi Tomas yang dong bilang Didimus, de ini satu dari Yesus pu murid yang duablas orang tu, de trada sama-sama dong waktu Yesus datang kesitu. 25 Jadi murid-murid yang lain dong bilang ke dia, “Tong su liat Tuhan!”
Tapi Tomas bilang ke dorang, “Seblum sa liat bekas paku di De pu tangan, trus seblum sa kas masuk jari ke dalam bekas paku itu deng kas masuk tangan ke dalam De pu perut bagian samping, sa trakan percaya sama skali.”
26 Su lewat dlapan hari Yesus pu murid-murid kumpul kembali dalam ruma itu trus Tomas juga ada deng dorang. Waktu itu pintu-pintu takunci, begini Yesus datang trus bediri di tenga-tenga dong baru bilang, “Damai untuk kam smua!” 27 Habis bicara begitu De bilang ke Tomas, “Tomas, taru ko pu jari disini trus ko liat Sa pu tangan. Taru ko pu tangan ke Sa pu perut bagian samping, supaya jang ko tra percaya lagi tapi ko harus percaya.”
28 Tomas de jawab sama Yesus, “Iyo, Bapa tu sa pu Tuhan deng sa pu Allah!”
29 Yesus bilang ke dia, “Karna ko su liat Saya, jadi ko percaya. Dong yang tra liat tapi percaya, dong itu untung skali.”
Brita baik ini pu tujuan
20:30-31
30 Masi banyak skali tanda-tanda heran lain yang Yesus De bikin untuk De pu murid-murid dorang, yang tra tatulis dalam kitab ini. 31 Tapi smua yang su tatulis disini, itu supaya kam percaya kalo Yesus tu Raja Yang Allah Pili, Allah pu Anak. Karna kam percaya, kam bisa hidup lewat De pu kuasa.
✡ 20:9 Mazmur 16:10 * 20:15 taman ‒ Yesus pu kubur ada dalam taman itu.