2
Yunus de bilang trima kasi sama TUHAN
2:1-10
1 Dari dalam ikan besar tu de pu perut, Yunus de berdoa sama TUHAN, de pu Allah. 2 De bilang,
“Waktu sa tenggelam, sa susa skali, sa batariak minta tolong sama TUHAN,
baru TUHAN tolong saya.
Sa su hampir mati, sa batariak minta tolong sama TUHAN,
baru TUHAN dengar sa pu doa.
3 TUHAN su lempar sa ke dasar laut yang paling dalam,
ke lautan pu dasar yang paling dalam.
Arus air su kurung saya,
baru TUHAN pu ombak besar-besar su tutup saya.
4 Baru dalam hati sa bilang, ‘TUHAN su usir sa,
usir sa jau-jau dari TUHAN.
Tapi tetap sa percaya,
sa lagi nanti bisa liat TUHAN pu tempat tinggal yang suci.’
5 Air laut smua su tutup sa,
dong smua su kas tenggelam sa.
Baru rumput-rumput laut su ikat sa pu kepala.
6 Sa tenggelam sampe ke dasar gunung-gunung di dalam pusat lautan.
Sa takurung! Trada jalan kluar, macam sa ada di dalam lobang kubur.
Tapi TUHAN kas slamat sa, ya TUHAN, sa pu Allah.
7 Waktu pas sa su tra kuat lagi, sa ingat TUHAN,
trus TUHAN dengar sa pu doa dari dalam TUHAN pu tempat tinggal yang suci.
8 Sa tau, smua orang yang percaya skali sama dong pu dewa-dewa yang tra bisa tolong dorang tu,
dong itu yang kas tinggal TUHAN, deng tra mau trima De pu sayang.
9 Tapi kalo saya, sa mo mnyanyi puji TUHAN,
sama sa mo potong binatang untuk jadi persembahan buat TUHAN.
Apa yang sa su janji, itu suda yang nanti sa bikin.
Hanya TUHAN saja yang bisa kas slamat orang.”
10 Habis Yunus de berdoa, TUHAN suru ikan besar itu de munta Yunus di darat, trus ikan besar itu bikin sperti TUHAN bilang.