11
1 Habis Yesus slesai kas ajar ke De pu duablas murid, De pigi dari sana untuk kas ajar deng kastau Brita Baik di kota-kota di daera itu.
Yesus deng Yohanes Tukang Baptis
11:2-19
(Luk 7:18-35)
2 Di dalam penjara Yohanes dengar smua tentang Raja Yang Allah Pili De su bikin, 3 trus de suru de pu murid-murid pigi tanya ke Yesus, “Bapa ni Orang yang mo datang sperti Allah pu janji ka ato tong harus tunggu orang lain?”
4 Yesus jawab dorang,
“Kembali sama Yohanes trus kastau apa yang kam dengar deng liat. 5 Orang buta bisa liat, orang yang tra bisa jalan su bisa jalan, orang yang sakit kulit busuk bisa sembu, orang tuli bisa dengar, orang mati hidup kembali, orang yang trada apapa dong dengar Brita Baik dari Allah. 6 Orang yang tra tolak Saya, dong untung skali.”✡
7 Habis Yohanes de pu murid-murid dong pigi, Yesus mulai bicara lagi begini sama orang banyak tentang Yohanes,
“Waktu kam pigi ke Yohanes Tukang Baptis di tempat sepi yang kring, kam mo liat apa? Kam mo pigi liat rumput yang goyang karna angin ka? 8 Kalo trada, kam pigi mo liat apa? Kam pigi kesana mo liat orang deng pakean bagus ka? Orang yang pu pakean bagus itu tinggal di istana. 9 Jadi untuk apa kam pigi kesana? Untuk mo liat nabi ka? Betul. Sa kastau kam, de ni lebi dari nabi-nabi lain. 10 Karna ada tatulis tentang de begini,
‘Liat! Sa suru Sa pu utusan duluan Ko,
de nanti kas siap Ko pu jalan di depan Ko.’✡
11 Yang Sa bilang ini benar: Dari antara dong yang lahir dari prempuan, tra perna ada orang yang lebi besar dari Yohanes Tukang Baptis. Tapi orang yang renda skali dalam Krajaan Surga, de lebi besar dari Yohanes. 12 Mulai waktu Yohanes Tukang Baptis de muncul sampe skarang, ada orang yang mo coba rampas Krajaan Surga deng srang Tuhan pu orang-orang. 13 Karna seblum Yohanes de muncul, nabi-nabi smua deng hukum Musa su kastau tentang apa yang mo jadi skarang. 14 Yohanes tu Elia yang datang kembali sperti yang nabi-nabi perna kastau, kalo kam bisa trima ini.✡ 15 Sapa yang pu tlinga, de harus dengar baik-baik!
16 Macam apa eh Sa mo kas conto orang-orang jaman ini? Dong sperti dua klompok anana yang duduk di pasar, klompok satu bilang sama klompok lain,
17 ‘Tong su toki tifa supaya kam mnari,
tapi kam tra mnari.
Tong su mnyanyi lagu sedi,
tapi kam tra sedi.’
18 Kam sperti itu, karna Yohanes datang, de biasa puasa, trus kam bilang, ‘De krasukan setan!’ 19 Sa Anak Manusia, makan deng minum, trus kam bilang, ‘Liat orang itu! De rakus, tukang mabuk, De kawan deng orang yang bikin dosa sama tukang tagi pajak.’ Tapi Allah pu cara pikir yang paling baik dapa kas bukti yang benar* lewat orang yang ikut Dia.”
Kota-kota yang tra percaya Yesus
11:20-24
(Luk 10:13-15)
20 Trus Yesus mulai tegur kota-kota yang tra mau tobat dari dong pu dosa-dosa, padahal di kota-kota itu Yesus paling banyak bikin De pu tanda-tanda luar biasa. 21 Yesus bilang lagi,
“Claka skali orang-orang di Kota Korazim deng Kota Betsaida! Karna kalo di Kota Tirus deng Sidon tanda-tanda luar biasa jadi sperti yang su jadi di tenga-tenga kam, pasti orang-orang disana langsung dong pake pakean duka deng duduk di atas abu. Itu karna dong rasa sala deng dong pu dosa-dosa. 22 Tapi Sa bilang kam, di hari hukuman trakir, orang-orang jahat di dua kota itu nanti dapa hukum lebi ringan dari kam. 23 Juga orang-orang di Kapernaum! Kam pikir nanti kam dapa kas naik sampe ke surga? Trakan! Kam nanti dapa buang ke neraka! Karna kalo di Sodom† tanda-tanda luar biasa itu jadi sperti yang su jadi di tenga-tenga kam, pasti kota itu masi bediri sampe hari ini. 24 Tapi Sa bilang kam, di hari hukuman trakir, Kota Sodom nanti dapa hukum lebi ringan dari kam.”
Yesus ajak orang-orang supaya datang sama Dia
11:25-30
(Luk 10:21-22)
25 Waktu itu Yesus doa begini,
“Sa kas naik syukur sama Bapa, Tuhan yang punya langit deng bumi! Karna smua tentang Allah printa jadi Raja, Bapa kas tunjuk itu untuk orang-orang biasa, tapi Bapa kas rahasia dari orang-orang yang pu ilmu deng orang yang pintar, 26 sperti itu yang Bapa snang. 27 Smua-smua Bapa su kas percaya sama Saya. Trada orang yang knal Anak, cuma Bapa. Trus trada yang knal Bapa, cuma Anak deng orang yang Anak De pili untuk kastau tentang Bapa.”
28 Baru Yesus bilang,
“Mari suda, datang ke Saya kam smua yang cape deng yang pu beban yang brat, nanti Sa bikin kam pu hati tenang. 29 Ikut Sa pu printa deng blajar dari Saya. Karna Sa pu hati baik baru Sa ni renda hati, nanti kam pu hati jadi tenang. 30 Karna ajaran yang Sa kasi tu tra susa, trus printa yang sa kasi sama kam tu ringan.”
✡ 11:6 Yesaya 35:5-6 ✡ 11:10 Maleakhi 3:1 ✡ 11:14 Maleakhi 4:5 * 11:19 Allah pu cara pikir yang paling baik dapa kas bukti yang benar ‒ Bahasa Yunani: Hikmat dapa kas tunjuk tra sala karna apa yang hikmat itu de bikin. † 11:23 Liat crita tentang Sodom di Kejadian 18:16—19:29.