3
Petrus kas sembu orang satu yang tra bisa jalan
3:1-10
1 Satu hari begini mo jam tiga sore, pas orang Yahudi pu jam doa, Petrus deng Yohanes pigi ke Ruma Allah. 2 Disana ada pintu gerbang yang de pu nama Pintu Gerbang Inda. Di pintu itu, ada satu laki-laki yang de pu kaki su lumpu waktu de lahir. Stiap hari orang-orang angkat laki-laki itu trus bawa kesitu, supaya de bisa minta-minta ke orang-orang yang masuk ke halaman Ruma Allah. 3 Trus waktu de liat Petrus deng Yohanes su mo masuk ke halaman Ruma Allah, de minta uang sama dong.
4 Petrus deng Yohanes liat ke dia, baru Petrus bilang sama dia, “Coba ko liat tong dua!” 5 Trus orang itu liat dong dua deng harap mo dapat uang dari dong dua. 6 Tapi Petrus cuma bilang sama dia, “Uang* tong dua tra punya. Tapi apa yang sa punya itu yang sa mo kasi sama ko: Deng kuasa Yesus Kristus orang Nasaret itu, skarang ko bediri deng jalan!” 7 Trus Petrus pegang orang itu pu tangan kanan trus bantu de untuk bediri. Waktu itu juga orang itu pu kaki jadi baik. 8 Trus de lompat, baru jalan kesana-kemari. De ikut dong masuk ke halaman Ruma Allah.† De jalan deng lompat-lompat deng juga puji Allah.
9 Waktu itu, smua orang liat kalo de su jalan deng ada puji-puji Allah. 10 Trus dong baru knal kalo de itu orang yang tra bisa jalan, yang biasa duduk minta-minta di muka Pintu Gerbang Inda. Dong kaget deng heran karna apa yang su jadi deng orang itu.
Petrus kotba di Teras Salomo di Ruma Allah
3:11-26
11 Orang lumpu yang su sembu itu, de masi mo ikut Petrus deng Yohanes. Trus waktu dong tiga sampe di teras yang nama Teras Salomo, orang banyak yang heran-heran itu, datang krumun dong tiga. 12 Waktu Petrus liat orang banyak itu, de bilang dong smua,
“He orang-orang Israel. Knapa kam heran kalo de su baik? Trus knapa kam liat saja ke kitong? De su bisa jalan, bukan karna tong pu kuasa juga bukan karna tong slalu bikin Allah pu mau. 13 Allah yang tong pu moyang Abraham, Ishak deng Yakub dong semba itu, De su bikin orang puji-puji De pu Pesuru‡ Yesus. Tempo hari kam tolak Yesus trus srakan De sama Gubernur Pilatus biar de pu anana bua bunu Dia. Padahal waktu itu gubernur mo kas lepas Dia. 14 Tapi kam su tolak De Yang Suci Deng Benar, trus minta gubernur untuk kas lepas tukang bunu satu. 15 Kam su bunu Yesus, padahal De yang ada kasi tong hidup. Tapi Allah su kas hidup De lagi dari tenga-tenga orang mati. Kitong ini yang ada jadi saksi kalo De su hidup kembali. 16 Karna tong percaya dalam nama Yesus, De nama su kas kuat orang yang kam liat deng knal ini. Trus karna de percaya, de su sembu di depan kam smua pu mata.
17 Sodara-sodara, sa tau kalo kam deng kam pu pemimpin-pemimpin tra tau apa yang kam ada bikin waktu kam bunu Yesus. 18 Tapi Allah su kastau dari dulu lewat smua nabi, kalo Raja Yang Allah Pili musti dapa siksa, trus skarang smua itu su jadi. 19 Karna itu, kam harus tobat dari kam pu dosa trus kembali sama Allah, supaya De mo kas hapus kam pu dosa-dosa itu. 20 Deng begitu Tuhan mo bikin kam pu hidup jadi tenang, deng juga mo utus Yesus sama kam jadi Raja Yang Allah Pili. 21 Tapi skarang, Yesus musti tetap tinggal di surga, sampe datang de pu waktu Allah bikin smua jadi baru. Itu smua Allah su janji dari dulu lewat De pu nabi-nabi yang suci. 22 Sperti Musa su bilang begini:
‘Tuhan kam pu Allah mo angkat untuk kam satu Nabi sperti saya,
nanti Allah angkat untuk kam dari tenga kam pu sodara-sodara.
Kam harus dengar smua yang De mo bilang sama kam.
23 Sapa yang tra dengar Nabi itu,
orang itu Allah mo kas binasa dari tenga Allah pu umat.’✡
24 Bukan cuma Musa yang su bilang tentang Dia. Memang mulai dari Nabi Samuel sampe nabi-nabi lain, smua itu dong kastau tentang jaman ini. 25 Apa yang Allah perna janji sama nabi-nabi deng tong pu moyang, tong su trima skarang ini. Allah bilang sama Abraham begini, ‘Dari ko pu anana cucu, bangsa di bumi ni smua nanti dapat berkat juga.’✡ 26 Jadi karna itu, Allah De pili deng utus De pu Pesuru lebi dulu ke kam untuk kasi kam berkat. Berkat itu bikin sampe kam bisa kas tinggal kam pu cara hidup yang jahat.”
* 3:6 uang ‒ Bahasa Yunani: emas ato perak. Waktu itu dong bikin uang dari emas, perak deng perunggu. † 3:8 De ikut dong masuk ke halaman Ruma Allah ‒ Bisa jadi ini pertama kali de masuk ke Ruma Allah, karna aturan waktu itu orang lumpu tra bole masuk. Ini bukan hukum Musa tapi hukum yang orang Yahudi dong tamba waktu itu (buku Mishnah, bagian Chagiga 1.1). ‡ 3:13 Pesuru tu satu gelar kusus di Perjanjian Lama untuk Raja Yang Allah Pili. Jadi, waktu orang Israel yang dengar dong ini bisa tangkap itu, kalo Petrus ada bilang Yesus ni dong pu Raja Yang Allah Pili. (Liat Yesaya 52:13; Yesaya 41:8; 42:1; 44:1; 53.) ✡ 3:23 Ulangan 18:15, 19; Imamat 23:29 ✡ 3:25 Kejadian 12:3; 22:18