35
Allah kirim Yakub deng de pu rombongan ke Betel
35:1-8
1 Satu hari, Allah bilang ke Yakub begini, “Siap-siap skarang! Pigi ke Betel trus tinggal disana. Ko bikin tempat bakar korban untuk Sa, Allah yang dulu kas tunjuk diri ke ko waktu ko lari dari ko pu kaka Esau.”
2 Jadi, Yakub bilang ke de pu orang-orang satu ruma deng orang-orang yang su jalan sama-sama deng dia,
“Buang kam pu patung-patung smua, patung yang kam bawa untuk semba. Bikin bersi kam pu diri trus pake pakean yang bersi untuk pigi ketemu Allah. 3 Skarang, mari tong pigi ke Betel. Sa mo bikin tempat bakar korban untuk Allah disana. Allah yang su tolong sa waktu sa rasa sengsara skali, Allah yang su ada sama-sama deng sa kemana saja sa pigi.”
4 Dong smua kasi dong pu patung-patung yang dong semba ni ke Yakub, trus dong pu anting-anting yang ada di tlinga juga dong kasi. Baru Yakub kubur itu smua di bawa pohon besar yang ada di Sikem situ. 5 Habis itu, dong siap-siap brangkat. Waktu dong jalan, Allah bikin orang-orang di kota-kota tempat dong lewat tu, rasa takut skali deng dorang. Jadi, trada orang yang brani srang Yakub dorang.
6 Brapa hari begini Yakub deng smua orang yang sama-sama deng dia sampe di tempat yang nama Lus, yang orang knal deng nama Betel. Tempat ini ada di Kanaan juga. 7 Di tempat itu, Yakub de bangun tempat bakar korban untuk Allah. Trus de kas nama tempat itu El Betel* karna dulu, waktu de lari dari de pu kaka, Allah kas tunjuk De pu diri ke dia di tempat itu. 8 Disitu yang, Debora, orang yang dulu biasa jaga-jaga Ribka† ni, de mninggal. Trus de dapa kubur di sebla slatan kota Betel itu, di bawa pohon besar yang disitu. Dari sini yang, pohon itu dapat nama Pohon Mnangis.
Allah ganti Yakub pu nama jadi Israel di Betel
35:9-15
9 Jadi waktu Yakub masi tinggal di Betel, yang habis de su pulang dari Padan-Aram tu, Allah kas tunjuk De pu diri lagi ke Yakub trus kas berkat dia. 10 Allah bilang de begini, “Nama Yakub ini, skarang su bukan ko pu nama lagi. Ko pu nama skarang tu Israel.” Jadi Allah kas nama de Israel.✡ 11 Trus Allah bilang de begini lagi,
“Sa ini Allah Yang Pu Kuasa Paling Besar.‡ Ko nanti pu anana deng cucu-cucu yang jadi tamba banyak trus. Ko pu anana cucu nanti jadi satu bangsa, sampe bangsa-bangsa juga nanti lahir dari ko, trus raja-raja juga nanti datang dari ko. 12 Tana yang Sa su kasi ke Abraham deng Isak ini juga, nanti Sa kasi ke ko deng ko pu anana cucu.”✡
13 Habis itu, Allah naik pigi kas tinggal Yakub di tempat yang tadi De ada bicara ke Yakub itu. 14 Trus Yakub de bikin tanda pake batu besar di tempat itu, tanda untuk kas ingat kalo Allah perna bicara deng de disitu. Baru de tumpa persembahan air anggur deng minyak ke bagian atas batu itu, untuk kas kusus itu. 15 Yakub kas nama tempat yang Allah ada bicara deng de tu Betel.§
Benyamin lahir, Rahel mninggal
35:16-22a
16 Habis itu, Yakub dong kas tinggal Betel. Waktu dong su mo dekat-dekat Efrata, Rahel de rasa de pu anak su mo lahir, de rasa sakit yang tra sperti biasa. 17 Waktu de pu rasa sakit tu su mulai tamba para, bidan yang bantu de untuk lahir tu bilang begini, “Ko jang takut! Ko pu anak ni laki-laki lagi.” 18 Waktu Rahel pu napas-napas trakir, seblum de pu napas putus, de kas nama anak itu Ben-Oni.* Tapi anak itu pu bapa Yakub kas nama de Benyamin.† 19 Jadi begitu suda, Rahel de mninggal, trus dong kubur de di pinggir jalan yang mo ke Efrata, skarang tempat ini nama Betlehem. 20 Yakub bikin tanda dari batu di atas de pu kuburan. Batu itu yang masi jadi tanda kalo Rahel ada dapa kubur disitu.
21 Habis itu, Israel dong lanjut jalan, trus dong bikin tenda di sebla tempat yang nama Migdal-Eder. 22a Waktu Israel dong tinggal di tempat ini yang, Ruben de sampe tidur deng Bilha, budak yang de pu bapa su ambil jadi istri. Trus Israel de dengar apa yang de pu anak tua ni bikin.‡
Israel pu daftar anana, Isak mninggal
35:22b-29
22b Yakub pu anana laki-laki smua ada 12 orang.
23 Lea pu anana tu Ruben, de ini Yakub pu anak yang tua. Habis de ada Simeon, Lewi, Yehuda, Isakar, deng Zebulon.
24 Rahel pu anana tu Yusup deng Benyamin.
25 Kalo Bilha, Rahel pu budak prempuan, de pu anana tu Dan sama Naftali.
26 Trus kalo Zilpa, Lea pu budak prempuan, de pu anana tu Gad sama Asyer.
Itu suda, Yakub pu anana smua yang lahir untuk dia di Padan-Aram.
27 Trakir tu, Yakub ketemu deng de pu bapa Isak pas de sampe di daera Mamre, tempat yang dekat Kiryat-Arba, yang orang knal deng nama Hebron. Itu tempat yang Isak deng Abraham tinggal jadi pendatang dulu. 28-29 Isak de mninggal, de gabung deng de pu orang-orang tua dorang. De pu umur su 180 taun waktu de mninggal. De su tua skali. De pu anak Esau deng anak Yakub yang kubur dia.
* 35:7 El Betel ‒ De pu arti ʻAllah dari tempat yang nama Betel ini.ʼ † 35:8 Ribka ini Isak pu istri ni, Yakub pu mama. ✡ 35:10 Kejadian 32:28 ‡ 35:11 Allah Yang Pu Kuasa Paling Besar ‒ Bahasa Ibrani: El-Shaddai. ✡ 35:12 Kejadian 17:4-8 § 35:15 Betel ‒ De pu arti ʻAllah pu ruma.ʼ * 35:18 Ben-Oni ‒ Nama ini pu arti ʻanak yang lahir deng stenga mati.ʼ † 35:18 Benyamin ‒ Nama ini pu arti ʻanak yang sa paling sayangʼ ato ʻanak yang dari sa pu kuat.ʼ ‡ 35:22a Trus Israel de dengar apa yang de pu anak tua ni bikin ‒ Nanti di Kejadian 49:3-4 Yakub hukum de pu anak yang tua ini.