22
Conto tentang pesta nika
22:1-14
(Luk 14:15-24)
1 Trus Yesus bicara pake conto-conto lagi sama dong begini,
2 “Krajaan Surga tu sama sperti begini: Ada raja satu bikin pesta nika untuk de pu anak laki-laki. 3 De suru de pu pesuru-pesuru panggil orang-orang yang su dapa undang ke pesta nika itu, tapi orang-orang itu tra mau datang. 4 Trus de suru de pu pesuru-pesuru yang lain lagi, deng pesan, ‘Bilang sama orang-orang yang su dapa undang tu: Sa su potong sapi jantan deng sa pu binatang piara lain yang gemuk, sa su kas siap smua. Jadi datang suda ke pesta nika ini.’
5 Tapi orang-orang yang dapa undang tu tra peduli deng undangan itu, ada yang pigi ke de pu kebun, ada yang pigi urus de pu usaha. 6 Trus yang lain tangkap raja pu pesuru-pesuru itu, baru siksa deng bunu dorang.
7 Jadi raja de mara skali, trus suru de pu tentara-tentara kesana untuk bunu orang-orang yang su bunu de pu pesuru-pesuru itu trus bakar dong pu kota. 8 Habis itu de bilang pesuru-pesuru yang lain, ‘Pesta nika su siap, tapi orang-orang yang dapa undang tadi tra pantas untuk itu. 9 Jadi pigi ke jalan-jalan raya trus undang orang-orang yang kam ketemu disana untuk ikut pesta nika ini.’
10 Trus pesuru-pesuru itu pigi baru dong kumpul orang smua yang dong ketemu di jalan-jalan, mo orang-orang jahat ka, ato orang-orang baik ka, sampe ruang tempat pesat nika tu penu deng tamu.
11 Waktu raja itu masuk untuk ketemu deng tamu-tamu itu, de liat ada orang satu yang tra pake pakean untuk pesta nika. 12 Raja itu bilang sama dia, ‘Sodara, bagemana sampe ko bisa masuk kesini deng tra pake pakean untuk pesta nika?’ Tapi orang itu de diam saja. 13 Trus raja itu bilang ke de pu pesuru-pesuru begini, ‘Ikat orang ini pu kaki deng tangan baru buang de ke tempat yang paling glap. Disana tu tempat orang mnangis sedi skali sampe gigi bunyi.’
14 Karna ada banyak orang yang dapa panggil, tapi sdikit orang yang dapa pili.”
Tentang bayar pajak
22:15-22
(Mrk 12:13-17; Luk 20:20-26)
15 Habis itu brapa orang dari klompok Farisi dong pigi baru bikin rencana bagemana dong bisa jrat Yesus deng cara tipu-tipu tanya. 16 Dong suru dong pu pengikut-pengikut deng orang-orang yang dukung Herodes tanya sama Yesus,
“Bapa Guru, tong tau Bapa ni orang yang jujur, trus kas ajar Allah pu mau deng benar, baru Bapa tra takut sapa-sapa karna Bapa tra kas beda-beda orang. 17 Jadi coba Bapa kastau sama kitong, mnurut tong pu aturan agama, tong bisa bayar pajak sama Raja Besar Roma ka tra bisa?”
18 Tapi Yesus tau dong pu rencana jahat itu jadi De bilang, “Eh! Orang-orang yang pura-pura baik, knapa kam coba Saya? 19 Coba kas liat sama Sa mata uang untuk pake bayar pajak.” Dong bawa uang logam perak satu ke Dia. 20 Trus De tanya sama dorang, “Ini sapa pu gambar deng nama?”
21 Dong jawab, “Raja Besar Roma pu gambar deng nama.”
Trus Yesus bilang sama dorang, “Kalo begitu kasi sama Raja Besar Roma apa yang jadi Raja Besar Roma pu hak, trus kasi sama Allah apa yang jadi Allah pu hak.”
22 Dengar begitu, dong jadi heran skali, trus dong pigi kas tinggal Yesus.
Tentang hidup kembali waktu su mati
22:23-33
(Mrk 12:18-27; Luk 20:27-40)
23 Hari itu juga, orang-orang dari klompok Saduki datang ke Yesus, dong itu tra percaya kalo orang-orang mati nanti hidup kembali. Jadi dong tanya sama Yesus,
24 “Bapa Guru! Dulu Musa bilang, ‘Kalo satu laki-laki de mati tapi dong tra pu anak, de pu sodara laki-laki musti kawin deng de pu istri supaya ada turunan untuk laki-laki yang su mati itu.’✡ 25 Tapi disini perna ada tuju orang sodara dong smua laki-laki. Yang sodara pertama kawin, tapi begini de mati. Tapi karna de trada anak, jadi de kas tinggal de pu istri untuk de pu sodara. 26 Sodara yang kedua deng sodara yang ketiga juga sama saja sampe yang ketuju. 27 Habis dong smua mati, prempuan itu juga mati. 28 Jadi waktu orang mati hidup kembali, dari tuju orang itu, sapa yang jadi prempuan itu pu suami? Karna dong smua su kawin deng dia.”
29 Yesus jawab dong begini,
“Kam su sala skali, karna kam tra mngerti Kitab Suci deng juga Allah pu kuasa! 30 Karna di waktu orang-orang mati hidup kembali, dong tra kawin deng tra dapa kawin tapi dong sperti malaikat di surga. 31 Trus tentang orang mati nanti hidup kembali itu kam blum perna baca ka apa yang Allah bilang? 32 ‘Sa ini Abraham, Ishak, deng Yakub dong pu Allah.’✡ Jadi De bukan Allah dari orang mati, tapi Allah dari orang yang hidup.”
33 Waktu orang banyak dengar Yesus pu ajaran, dong jadi heran skali.
Printa yang paling penting
22:34-40
(Mrk 12:28-34; Luk 10:25-28)
34 Waktu orang-orang dari klompok Farisi dengar kalo Yesus su bikin orang-orang dari klompok Saduki tra bisa bicara apapa lagi, dong kumpul. 35 Baru satu orang dari dorang, de tu guru agama, de tanya untuk mo coba Dia, 36 “Bapa Guru, printa mana yang paling penting dalam hukum Musa ka?”
37 Yesus jawab,
“ ‘Sayang ko pu Tuhan Allah deng spenu hati, deng smua ko pu hidup, deng smua yang ko pikir.’✡ 38 Itu suda printa yang paling penting deng yang pertama. 39 Printa yang kedua, yang sama penting deng itu tu, ‘Sayang orang lain sama sperti ko sayang ko pu diri sendiri.’✡ 40 Dua printa ini suda yang jadi dasar dari smua hukum Musa deng nabi-nabi pu kitab.”
Raja Yang Allah Pili tu sapa
22:41-46
(Mrk 12:35-37; Luk 20:41-44)
41 Waktu orang-orang dari klompok Farisi masi kumpul disitu, Yesus tanya sama dorang, 42 “Apa yang kam pikir tentang Raja Yang Allah Pili? De tu sapa pu turunan?”
Dong bilang, “Daud pu turunan.”
43 Yesus bilang, “Kalo begitu, waktu Roh Allah kuasai Daud, knapa sampe Daud sebut Raja Yang Allah Pili tu Tuhan? Yang Daud de bilang,
44 ‘Tuhan Allah su bilang sama sa pu Tuhan:
Duduk di Sa pu sebla kanan,
sampe Ko pu musu-musu Sa taru di bawa Ko pu kaki.’✡
45 Daud sebut De itu ʻTuhan,ʼ jadi De bukan hanya Daud pu turunan saja.”
46 Trada satu orang yang bisa jawab apa yang Yesus tanya. Jadi mulai dari hari itu, trada satu orang yang brani tanya-tanya lagi sama Dia.
✡ 22:24 Ulangan 25:5 ✡ 22:32 Keluaran 3:6 ✡ 22:37 Ulangan 6:5 ✡ 22:39 Imamat 19:18 ✡ 22:44 Mazmur 110:1