4
Petrus deng Yohanes di Sidang Agama
4:1-22
1 Waktu Petrus deng Yohanes ada bicara ke orang banyak, ada orang-orang yang datang sama dong dua. Dong ini imam-imam, kepala tentara Ruma Allah,* deng orang-orang dari klompok Saduki.† 2 Orang-orang itu mara skali sama Petrus deng Yohanes karna dong dua ada kas ajar orang banyak kalo orang-orang yang su mati nanti hidup kembali karna Yesus su hidup kembali. 3 Trus dong tangkap dong dua baru kas masuk dalam penjara sampe besok, karna su mo malam.‡ 4 Tapi dari orang-orang yang ada dengar apa yang dong ajar itu banyak yang jadi percaya, sampe dong pu jumla laki-laki saja kira-kira 5.000.
5 De pu besok, pemimpin-pemimpin Yahudi, orang Yahudi pu tua-tua, deng guru-guru agama bikin sidang di Yerusalem. 6 Disitu ada Pemimpin Imam Hanas, deng orang dari de pu kluarga, ada Kayafas, Yohanes, deng Aleksander. 7 Trus dong suru orang pigi bawa Petrus deng Yohanes di depan dong smua. Habis itu dong mulai tanya-tanya sama dong dua, “Pake kuasa apa deng dalam sapa pu nama kam bikin smua itu?”
8 Trus Petrus yang dapa kuasai dari Roh Allah jawab dong smua begini,
“Dengar ini pemimpin-pemimpin deng tua-tua Yahudi: 9 Hari ini tong mo dapa priksa karna tong ada bikin baik sama orang lumpu itu. Kam juga mo tanya bagemana sampe orang yang sakit itu bisa sembu? 10 Kam deng smua orang Israel musti tau kalo orang ini de bisa bediri deng sehat depan kam karna Yesus pu kuasa. Yesus Kristus ni orang Nasaret yang kam su kas salib. Tapi Allah su kas hidup De lagi dari tenga-tenga orang mati. 11 Yesus itu,
‘Batu yang kam tukang-tukang bangunan su buang,
skarang jadi batu fondasi yang paling penting.’✡
12 Cuma Yesus yang bisa kas slamat manusia. Trada nama lain di dunia ini yang bisa kas slamat tong, cuma De yang bisa.”
13 Bapa-bapa yang kasi sidang Petrus deng Yohanes, dong heran dengar dong dua brani bicara macam begitu. Bapa-bapa itu sadar kalo dong dua ni orang biasa yang tra perna skola agama, trus knal kalo dong dua itu Yesus pu murid-murid. 14 Tapi orang-orang yang sidang dong dua tra mo bilang apapa, karna orang-orang itu ada liat sendiri kalo orang yang tra bisa jalan itu su sembu trus ada bediri di sebla dong dua. 15 Jadi dong suru Petrus deng Yohanes kluar dari tempat sidang. Habis itu, dong baku bahas tentang masala itu. 16 Trus dong baku tanya,
“Apa yang tong musti bikin deng dong dua ini? Karna smua orang di Yerusalem su tau, kalo dong ada bikin tanda heran trus tong tra bisa bilang kalo hal ini tra jadi. 17 Begini saja, supaya orang lain lagi tra dengar tentang ini, lebi baik tong ancam dong supaya jang ajar lagi dalam nama Yesus.”
18 Habis itu, dong panggil Petrus deng Yohanes masuk lagi ke tempat sidang. Trus dong larang sama dong dua, “Awas! Jang sampe kam bicara apapa deng kas ajar sama orang-orang dalam nama Yesus.”
19 Tapi Petrus deng Yohanes jawab dong smua, “Skarang kam kas putus mana yang paling baik depan Allah: Ikut Bapa-bapa pu printa ato ikut Allah pu printa? 20 Karna tong tra bisa stop kastau sama orang-orang apa yang tong su liat deng dengar sendiri.”
21 Dengar begitu, pemimpin-pemimpin Yahudi tamba kras ancam Petrus deng Yohanes baru dong kas lepas dong dua, habis dong tra dapat satu bukti juga untuk hukum dong dua. Karna orang banyak itu dong puji-puji Allah karna orang yang tra bisa jalan itu su sembu. 22 Dong heran skali karna orang itu su lumpu 40 taun lebi, baru skarang de su sembu.
Yesus pu utusan-utusan sembayang
4:23-31
23 Waktu Petrus deng Yohanes su dapa kas bebas, dong kembali pulang ke dong pu teman-teman. Trus dong dua crita smua yang imam-imam kepala deng tua-tua Yahudi§ bilang sama dong dua. 24 Waktu dong pu teman-teman dengar smua itu, dong sama-sama berdoa,
“Ya Tuhan yang pu kuasa paling besar yang bikin langit deng bumi, laut sama dong pu isi smua. 25 Dulu, Tuhan kastau pesan sama tong pu moyang, Raja Daud, de tu Tuhan pu pesuru. Waktu itu, Roh Allah kuasai Raja Daud untuk bilang begini,
‘Knapa orang-orang yang bukan Yahudi mara skali?
Trus knapa orang-orang ini bikin rencana yang trada guna?
26 Raja-raja dong siap-siap trus pemimpin dunia dong kumpul,
mo lawan Tuhan deng Raja Yang Allah Pili.’✡
27 Memang di kota ini Raja Herodes, Gubernur Pontius Pilatus, orang-orang Israel, deng orang-orang lain yang tra knal sama Allah su kumpul. Trus dong smua baku atur mo lawan Yesus, Pesuru yang suci yang Tuhan pili. 28 Tapi smua itu jadi sperti yang Tuhan su atur dari pertama skali deng Tuhan pu kuasa deng apa yang Tuhan mau. 29 Trus skarang, Tuhan tolong liat dong su kas ancam kitong, tolong kasi sama tong Bapa pu pesuru ini, untuk brani kastau Tuhan pu kata-kata. 30 Tuhan tolong kas tunjuk Bapa pu kuasa supaya orang-orang sakit bisa sembu. Biar tanda-tanda heran deng hal-hal yang luar biasa jadi deng kuasa Yesus, Bapa pu Pesuru yang suci.”
31 Habis dong berdoa, tempat yang dong ada berdoa tu goyang. Trus Roh Allah kuasai dong smua, baru dong pigi kastau deng brani Allah pu kata-kata sama orang-orang.
Orang-orang percaya pu cara hidup
4:32-37
32 Smua orang yang percaya sama Yesus itu satu pikiran deng satu hati. Dong smua su baku bilang kalo apa yang dong punya bukan cuma dong sendiri yang punya, tapi smua orang punya. 33 Trus, deng kuasa yang besar, Yesus pu utusan-utusan itu dong kas saksi tentang Tuhan Yesus su hidup kembali. Juga Allah kas tunjuk De pu baik sama dong. 34 Trada satu dari dong yang kurang apapa, karna dari dong yang punya tana ato ruma, dong jual dong pu milik itu. Habis itu uang dari dong jual itu dong bawa, 35 trus dong taru depan Yesus pu utusan-utusan pu kaki, baru dong bagi-bagi sama orang-orang yang memang perlu itu.
36 Ada satu orang de pu nama Yusup. De itu dari suku Lewi trus de lahir di pulou Siprus.* Utusan-utusan kas nama de Barnabas,† yang de pu arti orang yang biasa kas smangat orang lain. 37 De ada jual de pu tana trus uang dari hasil jual tana itu, de bawa sama Yesus pu utusan-utusan.
* 4:1 Kepala tentara Ruma Allah de juga imam. De orang kedua di Ruma Allah. Pemimpin Imam, de yang paling kuasa baru kepala tentara Ruma Allah. † 4:1 Klompok Saduki tra percaya kalo orang yang su mati mo hidup kembali. ‡ 4:3 karna su mo malam ‒ Dong pu hukum agama, tra bole tanya ato tudu orang kalo su malam. ✡ 4:11 Mazmur 118:22; Yesaya 28:16 § 4:23 imam-imam kepala ‒ Ini sama deng ʻpemimpin Yahudiʼ yang di ayat 4:5, itu imam-imam kepala pu pemimpin deng 24 imam yang lain yang anggota Sidang Agama ini. Kata tua-tua Yahudi sini arti 46 anggota Sidang Agama yang lain yang bukan imam. ✡ 4:26 Mazmur 2:1-2 * 4:36 Siprus ‒ Ini pulou satu di Laut Tenga, kira-kira 100 km dari Siria deng Turki. † 4:36 Barnabas ‒ Tentang Barnabas liat di pasal 9:27 deng pasal 11:22-26.