6
Tuju orang dapa pili untuk urus orang miskin
6:1-7
1 Waktu itu, orang Yahudi yang ikut Yesus su tamba banyak. Ada orang-orang Yahudi yang pake bahasa Yunani deng juga orang-orang Yahudi yang pake bahasa Yahudi. Begini orang-orang yang pake bahasa Yunani dong sungut-sungut deng tra snang sama orang-orang yang pake bahasa Yahudi.* Dong tra snang karna dong pu janda-janda tra dapat bantuan† yang dong bagi ke orang-orang stiap hari.
2 Itu jadi, duablas utusan dong panggil smua orang yang ikut Yesus untuk kumpul trus dong bilang,
“Tra bole tong kas lewat tong pu tugas untuk kastau Allah pu kata-kata karna tong urus orang-orang pu makanan saja. 3 Jadi sodara-sodara, pili tuju orang dari kam yang pu nama baik di jemaat, yang hidup penu deng Roh Allah, juga mngerti smua deng baik. Baru tong kas tugas dong untuk urus orang-orang pu makanan. 4 Supaya tong pu waktu banyak untuk doa deng kastau Allah pu kata-kata.”
5 Smua orang yang percaya, dong stuju deng trima usulan itu. Trus dong pili Stefanus‡ yang percaya skali sama Yesus baru Roh Allah ada sama dia. Dong juga pili Filipus,§ Prokhorus, Nikanor, Timon, Parmenas, juga Nikolaus* yang asal dari Antiokhia, de bukan Yahudi tapi de su ikut agama Yahudi. 6 Tuju orang itu dong bawa ke Yesus pu utusan-utusan. Trus utusan-utusan doa deng taru tangan di atas tuju orang itu.†
7 Allah pu kata-kata lebi banyak orang yang dengar, juga orang-orang di Yerusalem banyak skali yang ikut Yesus pu ajaran. Sampe banyak imam yang percaya sama Yesus.
Stefanus dapa tangkap
6:8-15
8 Tuhan kasi ke Stefanus De pu baik deng kuasa untuk bikin banyak tanda heran deng hal-hal luar biasa ke orang banyak. 9 Tapi disitu ada orang-orang yang tra trima deng baku tantang deng dia. Dong anggota dari orang Yahudi pu tempat ibada yang dong bilang Tempat Ibada Orang Bebas dari Budak.‡ Orang-orang dari jemaat itu dong orang-orang Kota Kirene, Kota Aleksandria, deng ada juga orang-orang dari Propinsi Kilikia deng Asia. 10 Karna Roh Allah, Stefanus bisa mngerti smua deng baik untuk bicara, jadi dong tra bisa kas kala dia. 11 Itu jadi, deng diam-diam dong bayar orang-orang untuk bicara tipu-tipu tentang Stefanus. Dong suru bilang begini, “Tong dengar Stefanus su bicara hina-hina Musa deng Allah.”§ 12 Deng begitu suda dong kas pengaru ke banyak orang, Yahudi pu tua-tua deng guru-guru agama. Trus, dong pigi tangkap Stefanus. Dong bawa ke orang Yahudi pu Sidang Agama. 13 Baru dong bawa orang-orang yang bicara tipu-tipu tentang Stefanus. Dong bilang,
“Orang ini de slalu hina Ruma Allah yang suci ini deng hukum-hukum Musa. 14 Tong dengar de bilang kalo Yesus dari Nasaret itu, nanti kas rubu Ruma Allah deng ruba adat istiadat yang dulu Musa su kas ajar sama tong pu nene moyang, yang skarang ini tong ada pake.”
15 Waktu itu, smua orang yang kumpul di Sidang Agama itu dong pu mata smua liat ke Stefanus trus dong liat de pu muka ada cahaya sperti malaikat.*
* 6:1 bahasa Yahudi ‒ Waktu itu orang Yahudi pake bahasa Aram untuk dong pu bahasa sehari-hari. † 6:1 janda-janda tra dapat bantuan ‒ Waktu itu banyak janda yang tua, dong pu suami su mninggal jadi dong kembali ke Yerusalem supaya dapa kubur disitu. Orang Yahudi biasa tolong dong, yang dong bagi itu uang ato makanan. Dong bagi stiap hari supaya janda-janda dong bisa makan. ‡ 6:5 Stefanus ini yang muncul lagi di pasal 6:8—8:2. Juga orang sebut de pu nama di 11:19 deng 22:20. § 6:5 Filipus ini lain dari Filipus yang dari 12 Yesus pu murid-murid (1:13). Filipus ini nanti di pasal 8:5-40 juga 21:8. * 6:5 Filipus, Prokhorus, Nikanor, Timon, Parmenas, juga Nikolaus ‒ Dong tuju ini smua pu nama pake bahasa Yunani. Jadi mungkin dong smua dari klompok orang Yahudi yang biasa pake bahasa Yunani. † 6:6 utusan-utusan doa deng taru tangan di atas tuju orang itu ‒ Ini arti dong kasi tanggung jawab untuk tugas itu, juga dong doa, kas kuat, deng berkati dong dalam tugas itu. ‡ 6:9 Orang Bebas dari Budak ‒ Dong orang Yahudi yang dulu budak, tapi dong su bebas karna su bayar ato dapa kas bebas. § 6:11 hina-hina Musa deng Allah ‒ Dari hukum Musa, sapa saja yang hina Allah harus dapa lempar deng batu sampe mati (Imamat 24:16). * 6:15 de pu muka ada cahaya sperti malaikat ‒ Ini sperti di Perjanjian Lama, Musa pu muka waktu turun dari gunung (Keluaran 34:29-35). Ini kas tanda kalo Allah ada sama-sama deng dia.