11
Bangunan tinggi di Babel
11:1-9
1 Dulu orang smua bicara pake satu bahasa yang sama. 2 Waktu dong jalan ke timur, dong ketemu tana yang rata di daera yang nama Sinear, trus dong tinggal disitu.
3 Satu kali begini, yang satu bilang ke yang lain, “Ayo, tong buat batu bata dari tana liat, trus tong bakar sampe kras.” Batu bata itu yang dong pake ganti batu, trus dong pake aspal cair untuk kas lengket batu bata itu. 4 Trus dong bilang juga, “Mari tong bangun kota satu deng de pu bangunan tinggi sampe ke langit. Supaya tong dapa knal, trus jang tong tapisa-pisa ke sluru bumi.”
5 Begini, TUHAN turun liat kota deng bangunan tinggi yang orang-orang dong bangun itu. 6 Baru TUHAN bilang begini,
“Dong smua ni satu bangsa yang pu bahasa satu saja. Apa yang dong bikin skarang ni, itu baru langka pertama saja. Apa lagi nanti, dong bisa bikin apa saja yang dong mau. 7 Mari Tong* turun bikin dong bingung deng dong pu bahasa, supaya dong tra baku mngerti bahasa satu sama yang lain.”
8 Jadi begitu suda, TUHAN bikin sampe dong tapisa-pisa ke sluru bumi. Karna itu dong stop bangun kota. 9 Itu yang knapa kota itu pu nama Babel, karna disitu TUHAN bikin sluru bumi babingung deng dong pu bahasa,† trus dari situ TUHAN kas pisa-pisa dong ke sluru bumi.
Sem pu anana cucu
11:10-26
(1 Taw 1:24-27)
10 Ini daftar anana cucu dari Sem.
Pas su lewat dua taun dari waktu banjir paling besar tu, waktu Sem pu umur 100 taun, de pu anak Arpaksad lahir. 11 Sem masi hidup 500 taun lagi habis de pu anak Arpaksad ni lahir. De juga ada anana laki-laki deng anana prempuan yang lain.
12 Waktu Arpaksad pu umur su 35 taun, de pu anak Sela lahir. 13 Arpaksad de masi hidup 403 taun lagi, habis de pu anak Sela lahir. De juga ada anana laki-laki deng anana prempuan yang lain.
14 Waktu Sela pu umur su 30 taun, de pu anak Eber lahir. 15 Sela de masi hidup 403 taun lagi, habis de pu anak Eber lahir. De juga ada anana laki-laki deng anana prempuan yang lain.
16 Waktu Eber pu umur su 34 taun, de pu anak Peleg lahir. 17 Eber masi hidup 430 taun lagi, habis de pu anak Peleg lahir. De juga ada anana laki-laki deng anana prempuan yang lain.
18 Waktu Peleg pu umur su 30 taun, de pu anak Rehu lahir. 19 Peleg masi hidup 209 taun lagi, habis de pu anak Rehu lahir. De juga ada anana laki-laki deng anana prempuan yang lain.
20 Waktu Rehu pu umur su 32 taun, de pu anak Serug lahir. 21 Habis Serug lahir, Rehu masi hidup 207 taun lagi. De juga ada anana laki-laki deng anana prempuan yang lain.
22 Waktu Serug pu umur su 30 taun, de pu anak Nahor lahir. 23 Serug masi hidup 200 taun lagi, habis de pu anak Nahor lahir. De juga ada anana laki-laki deng anana prempuan yang lain.
24 Waktu Nahor pu umur su 29 taun, de pu anak Terah lahir. 25 Nahor masi hidup 119 taun lagi, habis de pu anak Terah lahir. De juga ada anana laki-laki deng anana prempuan yang lain.
26 Waktu Terah pu umur su 70 taun, de pu anak tiga lahir. De pu anana tu Abram, Nahor, deng Haran.
Terah pu anana cucu
11:27-32
27 Ini crita tentang Terah pu anana cucu.
Terah pu anana tu Abram, Nahor, deng Haran. Haran de pu anak laki-laki nama Lot. 28 Trus waktu Terah de masi hidup, de pu anak Haran mninggal di kota Ur di tana Babilonia, kota tempat dong lahir itu. 29 Abram de kawin deng prempuan satu yang nama Sarai, trus Nahor kawin deng prempuan yang nama Milka. Milka ni Haran pu anak prempuan. Haran juga pu anak prempuan lain yang pu nama Yiska. 30 Sarai ni de mandul, de trada anak.
31 Satu kali begini, Terah de bawa de pu anak Abram deng Abram pu istri Sarai, sama de pu cucu Lot, Haran pu anak ini. Dong sama-sama pigi kas tinggal kota Ur yang di tana Babilonia tu, trus dong mo pigi ke tana Kanaan. Tapi pas waktu dong sampe di kota satu yang de nama tu Haran, dong stop trus tinggal disitu. 32 Di kota Haran ni Terah de mninggal. Terah pu umur su masuk 205 taun waktu de mninggal.
* 11:7 Tong ‒ Liat catatan kaki di 1:26. † 11:9 karna disitu TUHAN bikin sluru bumi babingung deng dong pu bahasa ‒ Dalam bahasa Ibrani, kata Babel mirip deng kata yang pu arti ʻbabingung.ʼ