BRITA BAIK YANG LUKAS TULIS
TENTANG YESUS DE PU HIDUP
Crita Singkat
Buku Lukas tentang Yesus pu hidup ini kastau kitong kalo Yesus tu Raja yang Allah janji untuk bangsa Israel juga untuk sluru bangsa-bangsa di muka bumi ini juga tong di Papua. Dalam buku ini tong bisa tau Yesus dapat tugas dari Allah untuk kastau Brita Baik sama orang miskin, juga untuk orang-orang yang dapa tangkap, orang yang tra bisa liat, juga sama orang yang dapa injak. Brita snang skali dalam buku ini ada di pasal-pasal pertama tentang Yesus mo datang trus tutup deng Yesus trangkat naik ke surga.
Buku Lukas ini de pu isi tu banyak bagian crita yang hanya bisa dapat dalam buku ini. Conto tu, crita tentang banyak malaikat dong mnyanyi waktu Yesus lahir, orang yang jaga domba dong pigi liat Yesus lahir, conto tentang orang Samaria yang pu hati baik, deng juga crita tentang anak yang hilang. Buku ini juga kas tekan skali tentang doa, Roh Allah, prempuan dong pu tugas dalam Yesus pu playanan, juga Allah De kas ampun dosa.
Garis besar dari Crita Lukas
Buka Crita: 1:1-4
Crita tentang Yesus deng Yohanes dong lahir trus crita waktu Yesus masi anak: 1:5—2:52
Yohanes Tukang Baptis mulai de pu kerja: 3:1-20
Yesus dapa baptis deng dapa coba: 3:21—4:13
Yesus mulai De pu kerja di tenga-tenga masyarakat Galilea: 4:14—9:50
Dari Galilea ke Yerusalem: 9:51—19:27
Minggu trakir Yesus di Yerusalem deng daera dekat situ: 19:28—23:56
Yesus hidup stela su mati, Yesus kas tunjuk diri, trus Yesus trangkat naik ke surga: 24:1-53
1
Untuk Bapa Teofilus
1:1-4
1 Bapa Teofilus yang sa hormat.
Banyak orang su usaha tulis pristiwa-pristiwa yang su jadi di tenga kitong. 2 Dong tulis apa yang dong dengar dari orang-orang yang liat sendiri waktu smua jadi trus pigi kastau brita itu ke mana-mana. 3 Juga sa cek smua itu dari awal, jadi sa rasa perlu sa tulis ikut deng smua yang jadi waktu itu untuk bapa. 4 Deng begitu, bapa bisa tau deng pasti kalo smua yang orang su kas ajar ke bapa itu betul.
Malaikat kastau Sakaria tentang Yohanes
1:5-25
5 Waktu Herodes jadi raja di Yudea, disitu ada satu imam de pu nama Sakaria. De ni dari klompok Abia,* de pu istri pu nama Elisabet. Dong dua ni Harun pu turunan.† 6 Dong dua orang yang benar di depan Allah, slalu ikut Tuhan deng tra perna lupa bikin Tuhan pu printa. 7 Dong dua su tua trus trada anak karna Elisabet de mandul.
8 Satu hari waktu klompok Abia pu giliran, Sakaria de tugas jadi imam‡ di Ruma Allah.§ 9 Biasa imam-imam dong buang undi untuk kasi tugas.* Jadi Sakaria yang dapa pili untuk bakar kemenyan† dalam Allah pu Tempat Suci.‡ 10 Waktu de bakar kemenyan itu, smua orang dong kumpul di luar Tempat Suci itu trus dong berdoa. 11 Waktu itu Tuhan pu malaikat kas tunjuk diri sama Sakaria, de bediri di sebla kanan dekat meja tempat bakar kemenyan. 12 Liat begitu Sakaria de kaget deng takut.
13 Tapi malaikat itu bicara sama dia,
“Sakaria ko jang takut, karna Tuhan su dengar ko pu doa. Ko pu istri Elisabet de nanti lahir anak laki-laki. Ko kasi nama de Yohanes. 14 Waktu anak itu lahir, ko nanti snang skali trus orang lain juga dong snang sama anak itu. 15 Karna nanti de jadi orang yang penting depan Tuhan. Trus de tra bole minum anggur ato minum minuman kras.§ Nanti Roh Allah kuasai de mulai dari dalam de pu mama pu perut. 16 De nanti bawa banyak orang Israel balik kembali sama Tuhan, dong pu Allah. 17 Trus de yang duluan buka jalan untuk Tuhan. De pu kuasa yang kuat sama sperti Elia dulu. De kas damei bapa-bapa deng dong pu anana kembali. Trus, orang yang su jalan sala de bikin dong kembali pikir yang benar. Deng begitu de kas siap orang-orang yang mo hidup ikut Tuhan.”✡
18 Habis tu Sakaria bilang sama malaikat begini, “Bagemana sa mo tau kalo yang sa dapa kastau itu nanti jadi? Karna sa ni su tua baru sa pu istri juga su tua.”
19 Malaikat de jawab dia,
“Sa ni Gabriel yang bediri dekat Allah, sa dapa printa untuk kastau tentang brita baik ini sama ko. 20 Dengar ini! Apa yang sa bilang pasti jadi pas de pu waktu nanti, tapi karna ko tra percaya apa yang sa bilang, ko tra bisa bicara sampe smua yang sa bilang ini jadi.”
21 Di luar Tempat Suci itu orang-orang dong su tunggu-tunggu Sakaria. Dong heran karna de su lama di dalam Tempat Suci itu. 22 Begini waktu Sakaria de kluar, de su tra bisa bicara sama dorang, de cuma pake kode-kode saja. Jadi orang-orang dong tau kalo Tuhan ada kas tunjuk satu hal sama Sakaria dalam Tempat Suci itu. 23 Begitu de pu tugas kerja di Ruma Allah slesai, Sakaria de pulang ke de pu ruma.
24 Tra lama de pu istri Elisabet hamil, trus Elisabet ni de tinggal dalam ruma saja sampe lima bulan. 25 De bilang, “Tuhan yang tolong sampe sa bisa hamil, Tuhan su bikin sa tra malu lagi depan orang-orang.”
Malaikat kastau brita Yesus lahir
1:26-38
26 Begini Elisabet su hamil enam bulan, Allah suru malaikat Gabriel pigi ke kampung Nasaret di daera Galilea. 27 De ke prempuan satu yang pu nama Maria, de masi nona deng blum kawin. Maria de ni su calon istri dari laki-laki satu pu nama Yusup, dari raja Daud pu turunan.
28 Malaikat de datang bilang Maria begini, “Salam Maria, Tuhan su kasi ko berkat besar. Tuhan ada sama-sama deng ko!”
29 Dengar begitu Maria takut deng bingung, trus de tanya dalam hati, “De pu maksud apa eee?”
30 Trus malaikat itu bilang,
“Maria jang takut, Allah su kas tunjuk De pu baik sama ko. 31 Dengar ini! Ko nanti hamil trus lahir anak laki-laki satu, ko harus kasi nama anak itu Yesus. 32 Anak ini nanti De jadi orang penting, trus nanti dong sebut De Allah Yang Paling Tinggi pu Anak. Juga nanti Tuhan Allah kasi De kursi raja dari De pu nene moyang Raja Daud. 33 Trus De ni nanti jadi raja yang printa Yakub pu anana cucu trus-trus, De pu krajaan trada akir.”
34 Tapi Maria de bilang malaikat itu, “Bagemana smua ni bisa jadi? Karna sa blum perna tidur deng laki-laki.”
35 Malaikat itu bilang,
“Roh Allah nanti turun sama ko, trus Allah Yang Paling Tinggi pu kuasa tutup ko, karna begitu Anak yang nanti ko lahir itu dong sebut De Allah pu Anak, De nanti hidup kusus untuk Allah. 36 Dengar ini! Ko pu sodara Elisabet de su hamil enam bulan, padahal de su tua trus orang bilang de tra bisa pu anak. 37 Karna bagi Allah trada yang tra bisa.”
38 Trus Maria de bilang, “Sa ni cuma Tuhan pu pesuru, biar smua jadi sperti yang ko bilang itu.” Trus, malaikat itu de pigi kas tinggal Maria.
Maria pigi ke Elisabet
1:39-45
39 Habis tu lewat brapa hari Maria pigi cepat-cepat ke kota satu yang ada di gunung di daera Yudea. 40 De pigi ke Sakaria pu ruma, pas sampe di sana, Maria kasi suara ke Elisabet. 41 Begitu Elisabet dengar Maria pu suara, anak dalam de pu perut grak kuat-kuat. Trus Roh Allah kuasai Elisabet, 42 trus Elisabet batariak deng snang,
“Heee, ko ni yang paling dapa berkat dari smua prempuan, begitu juga deng Anak yang dalam ko pu perut ini. 43 Sa ni sapa ka sampe sa pu Tuhan pu mama de datang liat sa? 44 Dengar ini! Waktu sa dengar ko pu suara, anak dalam sa pu perut ni grak kuat-kuat karna snang skali. 45 Ko untung skali, karna ko yang percaya kalo apa yang Tuhan kastau sama ko itu pasti jadi.”
Maria puji Tuhan
1:46-56
46 Maria bilang,
“Sa pu hati puji deng hormat sama Tuhan!
47 Sa pu hati snang skali,
karna Allah kas slamat saya.
48 De ingat saya, De pu pesuru yang trada arti ini!
Mulai skarang smua orang di dunia bilang sa ni prempuan yang paling untung.
49 Karna Allah Yang Pu Kuasa Paling Besar su bikin hal besar sama saya,
Allah tu suci deng trada sala apapa.
50 Tuhan slalu kas tunjuk De pu sayang
trus-trus ke orang yang dong pu hidup takut Tuhan.
51 Tuhan kas tunjuk De pu kuasa besar,
De juga kas kaco orang yang tinggi hati.
52 Tuhan kas turun orang-orang besar dari dong pu kursi raja,
baru De kasi kuasa sama orang-orang yang di bawa.
53 De kasi smua hal yang baik sama orang-orang lapar sampe dong puas,
trus orang-orang kaya De suru pigi deng tra dapat apapa.
54-55 Tuhan su tolong Israel, De pu pesuru,
karna Tuhan ingat De pu sayang, sperti De su janji sama tong pu nene moyang.
Tuhan janji kalo De nanti bikin smua yang baik sama Abraham
deng de pu anana cucu sampe trada akir.”✡
56 Kira-kira sampe tiga bulan Maria tinggal sama Elisabet, habis itu de pulang kembali.
Yohanes Tukang Baptis lahir
1:57-66
57 Pas su waktu untuk Elisabet mo lahir anak, de lahir anak laki-laki. 58 Waktu orang-orang di tempat itu deng de pu sodara dong dengar kalo Tuhan su kas tunjuk De pu sayang sama dia, dong smua ikut snang sama-sama deng dia.
59 Waktu anak kecil su dlapan hari, dong smua datang liat anak itu dapa sunat ikut dong pu aturan agama.✡ De pu sodara dong mo kas nama de Sakaria sperti de bapa, 60 tapi anak itu pu mama bilang, “Tra usa! Kas nama de Yohanes saja.”
61 Trus dong bilang de, “Tapi trada ko pu sodara yang nama begitu baru?” 62 Trus dong kode sama Sakaria, dong tanya de pu anak mo kasi nama apa.
63 Sakaria de minta tempat tulis untuk de tulis, “De pu nama tu Yohanes.” Baru dong smua langsung heran. 64 Waktu itu juga Sakaria langsung bisa bicara lagi trus de mulai puji Allah.
65 Smua orang yang tinggal samping-samping ruma dong jadi takut, trus pristiwa itu orang crita dari mulut ke mulut di smua tempat di daera gunung Yudea. 66 Smua orang yang dengar dong bilang dalam hati, “Anak ini kalo besar nanti de jadi apa eee?” Karna dong liat Tuhan pu kuasa ada sama-sama deng anak ini.
Sakaria puji Tuhan
1:67-80
67 Begini Roh Allah kuasai anak itu pu bapa Sakaria, trus de bapa bawa Allah pu pesan, de bilang begini,
68 “Puji Tuhan, Allah yang kitong orang Israel percaya!
De su datang mo tolong kas bebas De pu orang-orang.
69 Tuhan kasi satu Orang yang De pu kuasa besar, datang kas slamat kitong.
Orang itu turunan dari Tuhan pu pesuru, Raja Daud.
70 De buat sperti De janji dulu skali dari mulut nabi-nabi yang De pili itu,
71 untuk kas slamat kitong dari musu-musu pu kuasa deng smua yang tra suka skali sama kitong.
72 Allah bikin begitu untuk kas tunjuk De pu hati yang sayang sama tong pu nene moyang,
karna De ingat De pu janji yang suci yang pasti jadi.
73 Itu janji yang De su bilang deng sumpa sama tong pu moyang Abraham:
74 Supaya tong bebas dari musu-musu,
trus bisa ikut layani Tuhan deng trada rasa takut.
75 Slama tong hidup musti hidup untuk Tuhan trus mo bikin yang baik di depan Dia.
76 Baru ko Yohanes sa pu anak ni, nanti orang panggil ko tu Allah Yang Paling Tinggi pu nabi.
Ko yang nanti jalan duluan supaya ko kas siap Tuhan pu jalan.✡
77 Ko juga mo kastau Tuhan pu orang yang De pili kalo De mo kas slamat dorang,
deng cara kas ampun dong dari dong pu dosa-dosa.
78 Karna Allah sayang sama kitong sampe De mo kas slamat kitong.
Itu sama sperti sinar matahari pagi yang muncul.
79 De datang mo kas trang smua orang yang hidup dalam glap deng yang takut mati.✡
Trus untuk kas tunjuk tong pu langka kaki ke jalan hidup yang penu rasa damai.”
80 Anak ini de tamba besar trus de pu roh tamba kuat. Trus de tinggal di tempat sepi yang kring, sampe hari de musti kas tunjuk diri sama orang Israel.
* 1:5 Abia tu nama satu orang yang jadi kepala dari imam-imam agama Yahudi yang pu tugas di Ruma Allah. Klompok Abia ni klompok ke dlapan (1 Tawarikh 24:3-19), Sakaria ada di klompok ini. † 1:5 Harun ini de yang pertama jadi imam di Israel. ‡ 1:8 Imam ni orang yang pu tugas bakar korban untuk Allah. § 1:8 Ruma Allah ‒ Cuma ada satu saja, tempat ini ada di Yerusalem. Di tempat ini imam-imam dong bakar korban untuk Allah, biasa orang-orang Yahudi bawa korban ke tempat ini. Tempat ini beda deng tempat-tempat ibada biasa karna Allah ada di tempat ini. * 1:9 buang undi untuk kasi tugas ‒ Waktu itu di Israel ada skitar 18.000 pemimpin agama jadi itu satu tugas luar biasa untuk buat tugas di dalam Tempat Suci di Ruma Allah. Juga dong pasti snang skali kalo dapat tugas satu kali di hidup. † 1:9 kemenyan ‒ Bahan wangi yang dong bakar supaya de pu asap bau wangi, biasa dong bakar untuk jadi korban bakar bagi Tuhan. ‡ 1:9 Allah pu Tempat Suci ‒ Ini tempat yang ada di dalam Ruma Allah itu. Itu tempat yang suci skali karna Allah ada disitu. § 1:15 tra bole minum anggur ato minum minuman kras ‒ Ini tanda kalo anak ini de dapa pili kusus buat Tuhan (Bilangan 6:1-8). ✡ 1:17 Maleakhi 4:5, 6 ✡ 1:54-55 Kejadian 17:7 ✡ 1:59 Imamat 12:1-3 ✡ 1:76 Maleakhi 3:1 ✡ 1:79 Yesaya 9:1