2
1 Jadi begitu suda, bagemana langit deng bumi sama de pu isi smua dapa bikin sampe slesai. 2 Waktu hari ketuju, Allah su kas slesai kerja yang De bikin itu. Suda, hari ketuju tu Allah brenti* dari smua kerja itu. 3 Trus Allah kas berkat hari ini, baru De kas kusus hari ketuju ini. Allah bikin begini karna pas hari ketuju, Allah brenti dari smua kerja yang De su kas slesai itu.✡
Manusia di taman Eden
2:4-25
4 Ini crita, bagemana sampe langit deng bumi ni bisa ada.
Waktu TUHAN Allah bikin langit deng bumi ini, 5 blum ada tanaman apapa, mo rumput juga blum ada yang tumbu di bumi. Itu karna TUHAN Allah blum kas turun hujan ke bumi deng blum ada orang yang kerja tana ini. 6 Tapi begini, ada air yang kluar dari tana yang bikin basa bagian atas tana smua.† 7 Trus TUHAN Allah bentuk manusia dari debu tana,‡ baru Allah tiup napas yang kasi hidup ke dalam manusia pu hidung. Jadi manusia de hidup.
8 Habis itu, TUHAN Allah bikin taman di sebla timur, di daera yang de pu nama Eden. Manusia yang su dapa bentuk ni Allah taru di taman itu. 9 Trus dari tana, TUHAN Allah kas tumbu macam-macam pohon. Pohon yang kliatan bagus, deng pohon yang de pu bua bagus untuk jadi makanan. Baru, di bagian tenga taman itu juga, tumbu pohon yang de pu bua bikin orang bisa tetap hidup trus, sama pohon yang de pu bua bikin orang bisa tau mana yang baik deng mana yang jahat.
10 Di daera Eden ini ada kali besar satu. Kali ini de yang lewat dari taman ini untuk kas basa de pu tana. Begitu kluar dari daera Eden, kali besar ini de tabagi jadi empat bagian. 11 De pu bagian yang pertama tu, de pu nama kali Pison. Kali ini de mngalir kliling tana Hawila smua, ini tana tempat emas asli. 12 Tana ini pu emas tu, emas paling bagus suda. Di tana ini juga ada pohon yang de pu geta harum skali. Trus ada Krisopras juga, batu yang kilat, de pu harga mahal skali. 13 Bagian yang kedua, de pu nama kali Gihon. Kali ini de mngalir kliling tana Kus smua. 14 Bagian yang ketiga de pu nama kali Tigris. Kali ini de mngalir di bagian timur tana Asyur. Kalo bagian yang keempat, de pu nama kali Efrat.
15 TUHAN Allah taru manusia de dalam taman Eden untuk kerja deng jaga liat taman itu. 16 Baru, TUHAN Allah kasi printa begini ke manusia dia, “Ko bisa makan bua apa saja dari tiap pohon di taman ini. 17 Tapi, pohon yang de pu bua bikin orang bisa tau mana yang baik deng mana yang jahat tu, ko tra bole makan de pu bua, karna ko pasti mati waktu ko makan.”
18 Baru TUHAN Allah bilang, “Tra baik juga eh, kalo manusia de sendiri begini. Sa mo bikin de pu kawan. Kawan yang cocok deng dia, untuk tolong dia.”
19 Trus TUHAN Allah bikin smua binatang dari tana, binatang yang di darat deng burung yang di udara. Trus Allah bawa datang binatang smua ke manusia itu supaya manusia de kas nama binatang-binatang itu. Dari nama yang manusia de kasi, itu yang nanti binatang-binatang ini dapa panggil begitu. 20 Manusia de kas nama binatang piara smua, binatang liar smua, sama smua burung di udara. Tapi manusia de tra ketemu kawan untuk de pu diri. Kawan yang cocok deng dia, yang bisa tolong dia.
21 Jadi, TUHAN Allah bikin manusia de tidur sono skali. Waktu de su tidur, TUHAN Allah ambil manusia pu tulang rusuk satu, trus tutup bagian itu deng daging. 22 Dari tulang rusuk yang su dapa ambil dari manusia itu, TUHAN Allah bentuk prempuan satu. Trus Allah bawa prempuan ini datang ke manusia itu.
23 Trus manusia itu de bilang begini,
“Memang, de ini suda!
De pu tulang deng sa pu tulang, itu satu.
De pu daging deng sa pu daging, satu juga.
Nanti de dapa panggil ʻprempuan,ʼ
karna Allah bentuk de dari laki-laki.”§
24 Itu jadi laki-laki tra tinggal lagi sama de pu bapa deng mama, tapi hidup satu hati deng de pu istri, biar dong dua jadi satu.
25 Waktu itu, manusia deng de pu istri tlanjang tapi dong dua tra rasa malu.
* 2:2 brenti ‒ Bahasa Ibrani: Sabat. De pu arti ʻbrenti kerja.ʼ ✡ 2:3 Keluaran 20:8-11; Ulangan 5:12-15; Ibrani 4:1-11 † 2:6 air yang kluar dari tana yang bikin basa bagian atas tana smua ‒ Ada juga yang bilang kalo ini embun yang naik kas basa tana. ‡ 2:7 bentuk manusia dari debu tana ‒ Dalam bahasa Ibrani kata ʻmanusiaʼ mirip deng kata yang pu arti ʻtana.ʼ § 2:23 Nanti de dapa panggil ʻprempuan,ʼ karna Allah bentuk de dari laki-laki ‒ Dalam bahasa Ibrani kata ʻprempuanʼ itu isyah, kalo ʻlaki-lakiʼ itu isy, jadi de pu arti, ʻnanti de dapa panggil isyah karna Allah bentuk de dari isy.ʼ