13
Conto tentang orang yang hambur bibit
13:1-23
(Mrk 4:1-20; Luk 8:4-15)
1 Di hari itu Yesus kluar dari ruma itu trus pigi duduk di pinggir danau. 2 Trus ada banyak orang dong rame-rame datang kumpul dekat Dia. Jadi De naik ke prahu baru duduk disitu, trus orang banyak itu smua bediri di pinggir danau. 3 Trus De kas ajar banyak hal deng crita conto ke dong begini,
“Ada orang satu de kluar pigi hambur bibit. 4 Waktu de hambur bibit, ada bibit yang jatu di pinggir jalan, trus begini burung datang baru makan bibit itu sampe habis. 5 Ada yang jatu di tempat yang banyak batu-batu yang de pu tana sdikit saja, trus bibit itu tumbu deng cepat karna de pu tana tipis. 6 Tapi waktu matahari naik, de layu trus kring, karna akar tra masuk ke tana baik-baik. 7 Bibit lain lagi jatu di rumput duri, trus rumput duri itu tamba besar baru baku dempet sampe tanaman itu mati. 8 Tapi ada juga yang jatu di tana yang subur baru de ada bua. Ada yang 100 kali lebi banyak, ada yang 60 kali lebi banyak, ada yang 30 kali lebi banyak. 9 Sapa yang pu tlinga, de harus dengar baik-baik!”
10 Trus De pu murid-murid datang baru tanya Dia, “Knapa Bapa slalu pake conto untuk kas ajar orang-orang ini?”
11 Yesus jawab,
“Kam su dapa kastau rahasia-rahasia tentang Krajaan Surga. Tapi sama dorang, tidak. 12 Sapa yang trima apa yang de dapat, nanti de dapa kasi lebi banyak lagi sampe de mngerti betul-betul, tapi sapa yang tra mo trima apa yang de dapat, nanti itu juga dapa ambil dari dia. 13 Itu yang Sa bicara pake conto-conto ke dorang. Karna biar dong liat, macam dong tra liat, trus biar dong dengar, macam dong tra dengar deng tra mngerti. 14 Jadi dong su bikin apa yang Nabi Yesaya dulu bilang,
‘Nanti kam dengar ulang-ulang, tapi tra mngerti,
nanti kam liat ulang-ulang, tapi tra tau apa yang kam liat.
15 Karna bangsa ini pu hati su kras,
dong pu tlinga su tebal,
dong pu mata su tutup mati,
supaya jang liat deng dong pu mata,
dengar deng dong pu tlinga,
mngerti deng dong pu hati,
biar dong jang balik untuk Sa kas sembu dorang.’✡
16 Tapi kam untung skali, karna kam pu mata deng tlinga yang bisa liat deng dengar. 17 Yang Sa bilang ini benar: Jaman dulu banyak nabi-nabi deng orang benar mau skali liat deng dengar apa yang kam su liat deng dengar, tapi dong tra bisa liat deng dengar itu.
18 Jadi, kam dengar arti dari conto tentang orang yang hambur bibit itu. 19 Bibit yang jatu di pinggir jalan itu sama deng orang yang dengar Allah pu kata-kata tentang Krajaan Surga, tapi de tra mngerti, trus De Yang Jahat datang rampas Allah pu kata-kata itu dari dalam orang itu pu hati. 20 Bibit yang jatu di tana yang batu-batu, itu sama deng orang yang dengar Allah pu kata-kata trus langsung trima itu deng snang skali. 21 Tapi kata-kata itu tra masuk baik-baik dalam de pu hati, jadi tinggal sbentar saja. Waktu kena susa ato dapa siksa karna su percaya Allah pu kata-kata itu, langsung orang itu tra percaya lagi. 22 Bibit yang jatu di rumput duri itu sama deng orang yang dengar Allah pu kata-kata itu, tapi de lebi kuatir deng de pu hidup di dunia, trus tapancing untuk mo hidup kaya. Smua ni yang bikin de lupa Allah pu kata-kata itu makanya trada hasil apapa dalam de pu hidup. 23 Trus orang yang dengar deng mngerti Allah pu kata-kata itu sama deng bibit yang jatu di tana yang subur. Itu jadi de kas hasil bua, ada yang 100 kali lebi banyak, ada yang 60 kali lebi banyak, ada yang 30 kali lebi banyak.”
Conto tentang alang-alang di tenga-tenga gandum
13:24-30
24 Yesus crita satu conto lain lagi ke dorang, De bilang,
“Krajaan Surga tu sama sperti orang hambur bibit yang bagus di de pu kebun. 25 Tapi waktu smua orang ada tidur, musu de datang baru hambur bibit alang-alang di tenga-tenga gandum itu, trus pigi. 26 Waktu gandum itu tumbu baru mulai bua, alang-alang itu juga mulai kliatan. 27 Trus orang yang pu kebun pu pesuru-pesuru pigi baru bilang ke dia, ‘Bapa, yang bapa hambur di kebun tu bibit yang bagus saja to? Bagemana sampe alang-alang itu bisa ada disana eh?’ 28 Orang yang pu kebun tu de jawab, ‘Pasti sa pu musu yang bikin.’ Trus pesuru-pesuru itu bilang ke dia, ‘Bapa mau ka tong cabut alang-alang itu?’ 29 Tapi de bilang, ‘Tra bole, karna mungkin gandum itu ikut tacabut waktu kam cabut alang-alang itu. 30 Kas biar dong dua tumbu sama-sama sampe waktu mo panen. Di waktu itu tu nanti sa bilang sama orang-orang yang mo panen: Kas kumpul alang-alang itu dulu, ikat trus bakar. Habis itu, kumpul gandum itu ke dalam sa pu tempat simpan.’ ”
Conto tentang biji sesawi deng ragi
13:31-35
(Mrk 4:30-34; Luk 13:18-21)
31 Yesus crita satu conto lain lagi ke dorang, De bilang,
“Krajaan Surga tu sperti biji sesawi yang orang ambil baru tanam di de pu kebun. 32 Memang biji itu yang paling kecil dari smua jenis bibit, tapi kalo su tumbu, sesawi itu lebi besar daripada sayur yang lain. Itu bisa jadi pohon, sampe burung-burung liar datang bikin sarang di cabang-cabang di pohon itu.”
33 De crita conto ini juga ke dorang, “Krajaan Surga tu sama sperti ragi. Prempuan satu de ambil ragi sdikit trus de campur deng tepung 30 kilo, bikin sampe adonan naik smua.”
34 Yesus kas ajar ke orang banyak itu smua pake conto. Kalo tra pake conto, De tra kas ajar apapa ke dorang. 35 Supaya benar apa yang Allah bicara lewat De pu nabi begini,
“Sa mo buka Sa pu mulut hanya untuk crita conto-conto.
Sa mo kas ajar tentang smua yang tasembunyi dari waktu Allah bikin dunia ini.”✡
Conto tentang alang-alang pu arti
13:36-43
36 Habis itu Yesus kas tinggal orang banyak itu, trus pulang ke ruma. Trus De pu murid-murid bilang sama Dia, “Bapa, kastau sama tong conto tentang alang-alang di kebun tu de pu arti.”
37 De jawab begini,
“Orang yang hambur bibit yang bagus tu Sa Anak Manusia, 38 trus kebun tu dunia. Bibit yang bagus tu Allah pu orang-orang di De pu Krajaan, baru alang-alang tu De Yang Jahat pu orang-orang. 39 Musu yang hambur bibit alang-alang tu Iblis. Waktu panen tu akir jaman, trus orang-orang yang panen tu malaikat. 40 Jadi sperti alang-alang itu dong kumpul deng bakar dalam api, begitu juga waktu akir jaman. 41 Nanti waktu Sa printa jadi Raja, Sa Anak Manusia suru Sa pu malaikat-malaikat trus dong kumpul smua yang bikin sesat deng smua yang bikin jahat, 42 trus buang dong ke dalam api neraka. Disana tu tempat orang mnangis sedi skali sampe gigi bunyi. 43 Pas waktu itu suda orang-orang yang ikut Allah pu mau nanti dong jadi trang sperti matahari di dong pu Allah Bapa pu Krajaan. Sapa yang pu tlinga, de harus dengar baik-baik!”
Conto tentang barang mahal yang orang kubur deng mutiara yang mahal
13:44-46
44 “Krajaan Surga tu sama sperti barang mahal yang takubur di kebun, yang orang ketemu, trus de kubur lagi. Karna de snang skali, jadi de pigi jual de pu barang-barang smua trus bli kebun itu.
45 Begitu juga Krajaan Surga tu sama sperti orang yang pu usaha jual bli yang cari mutiara yang mahal skali. 46 Habis de ketemu mutiara satu yang mahal skali tu, de pigi jual de pu barang-barang smua trus bli mutiara itu.”
Conto tentang jala besar untuk tangkap ikan
13:47-52
47 “Begitu juga Krajaan Surga tu sama sperti jala besar yang dong buang di laut untuk tangkap ikan, trus dong dapat macam-macam ikan. 48 Kalo jala besar itu su penu, dong tarik ke pinggir pante, trus dong duduk baru kumpul ikan yang baik ke dalam tempat, trus ikan yang tra baik dong buang. 49 Begitu juga waktu di akir jaman. Nanti malaikat-malaikat datang kas pisa orang jahat dari orang benar, 50 trus buang orang jahat ke dalam api neraka. Disana tu tempat orang mnangis sedi skali sampe gigi bunyi. 51 Kam mngerti smua itu ka?”
Dong jawab, “Iyo, tong mngerti.”
52 Trus Yesus bilang sama dorang, “Itu jadi stiap guru agama yang su mngerti tentang Krajaan Surga, de sama sperti tuan ruma yang bawa kluar barang mahal yang baru deng yang lama dari de pu tempat simpan.”*
Orang-orang Nasaret tra trima Yesus
13:53-58
(Mrk 6:1-6; Luk 4:16-30)
53 Habis Yesus slesai crita conto-conto itu, De pigi dari situ. 54 Waktu Yesus sampe di De pu kampung, De kas ajar orang-orang disitu, di dong pu tempat ibada. Trus dong heran skali deng bilang,
“De tau smua hal deng baik skali tu dari mana? Baru De dapat kuasa dari mana sampe bisa bikin tanda-tanda luar biasa itu? 55 De tu tukang kayu pu Anak to? De pu mama tu Maria to, baru De pu sodara-sodara tu Yakobus, Yusup, Simon deng Yudas to? 56 Baru De pu sodara-sodara prempuan ada disini sama-sama tong to? Jadi De dapat itu smua dari mana?”
57 Jadi dong kecewa trus tolak Dia. Yesus bilang ke dorang, “Nabi tu dimana saja de dapa hormat, tapi di de pu kampung sendiri deng di de pu ruma de tra dapa hormat.”
58 Karna dong tra percaya jadi Yesus tra bikin banyak tanda luar biasa disitu.
✡ 13:15 Yesaya 6:9-10 ✡ 13:35 Mazmur 78:2 * 13:52 barang mahal yang baru deng yang lama dari de pu tempat simpan ‒ Brapa ahli tafsir bilang, ini pu maksud tu guru-guru agama harus kas ajar ajaran yang lama dari Perjanjian Lama sama-sama deng Yesus pu ajaran yang baru.