13
1 Waktu itu di tenga-tenga jemaat di Kota Antiokhia ada nabi-nabi deng guru-guru. Dong tu Barnabas, Simeon yang dong biasa panggil de Hitam, Lukius orang Kirene, Menahem yang dapa kas besar sama-sama deng Raja Herodes, deng Saulus.
2 Satu kali waktu dong ibada sama Tuhan deng puasa, begini Roh Allah bilang sama dong, “Kas pisa Barnabas deng Saulus untuk Saya, Sa su panggil dong untuk tugas yang Sa su kas siap.” 3 Habis dong doa deng puasa lagi, dong taru tangan ke atas dua orang itu, trus utus dong dua pigi.
Saulus deng Barnabas di Siprus
13:4-12
4 Jadi, habis Roh Allah suru Barnabas deng Saulus pigi, dong pigi ke plabuhan Seleukia. Dari situ dong pigi layar ke pulou Siprus. 5 Begitu dong sampe di Kota Salamis, dong langsung pigi kastau Allah pu kata-kata di tempat ibada orang Yahudi. Yohanes Markus de yang bantu dong dua.
6 Dong kliling pulou itu sampe ke Kota Pafos. Disana dong ketemu deng satu orang Yahudi, de pu nama Baryesus. De ni tukang fui-fui orang deng juga pura-pura jadi nabi. 7 De ni kawan gubernur pulou itu. Gubernur pu nama Sergius Paulus, de ni pintar skali.
Satu kali gubernur panggil Barnabas deng Saulus karna de mo dengar Allah pu kata-kata. 8 Tapi tukang fui-fui itu, yang dalam bahasa Yahudi de pu nama Elimas, de bikin cara untuk lawan Barnabas deng Saulus biar Sergius Paulus jang percaya Yesus.
9 Tapi Roh Allah kuasai Saulus yang orang panggil juga Paulus, de liat Elimas baik-baik, 10 deng bilang,
“Elimas, Iblis pu anak! Ko memang jahat deng tukang tipu-tipu orang. Ko benci smua yang baik. Ko tra bisa stop putar balik Tuhan pu ajaran ka? 11 Skarang ko liat, Tuhan hukum ko! Ko tra bisa liat apapa lagi brapa hari ini, biar sinar matahari juga.”
Pas waktu itu juga de mata glap deng tra bisa liat apapa sampe de harus raba-raba untuk minta orang bantu de jalan. 12 Liat apa yang su jadi itu, gubernur de percaya karna de heran skali deng ajaran tentang Tuhan Yesus.
Paulus ke Antiokhia, di Pisidia
13:13-49
13 Paulus dong kas tinggal Pafos trus dong pigi layar ke Kota Perga di Propinsi Pamfilia. Di kota itu Yohanes Markus kas tinggal Paulus dong baru de balik ke Yerusalem. 14 Dari Perga dong lanjut pigi sampe di Kota Antiokhia yang di daera Pisidia.* Waktu orang Yahudi pu hari ibada, dong pigi duduk di dong pu tempat ibada. 15 Slesai dong baca kitab hukum Musa deng kitab yang nabi-nabi tulis, kepala-kepala tempat ibada suru orang pigi tanya Paulus dong, “Sodara-sodara, kalo ada pesan untuk kas naseat jemaat disini, mari bilang sama kitong!”
16 Paulus de bediri, kas kode deng tangan ke orang-orang supaya tenang, baru de bicara,
“Sodara-sodara orang Israel deng orang bukan Yahudi yang pu hidup takut Allah, kam dengar ini! 17 Allah yang tong orang Israel semba, su pili tong pu moyang-moyang trus bikin dong tamba banyak deng kuat waktu dong tinggal di tana Mesir jadi orang asing. Karna Allah begitu kuat, De bawa dong kluar dari Mesir. 18 Slama 40 taun, De sabar deng dong pu klakuan waktu dong ada di tempat sepi yang kring. 19 Tuju bangsa di negri Kanaan Allah kas binasa. Trus De bagi-bagi daera Kanaan itu untuk orang-orang Israel, sampe daera Kanaan jadi dong pu warisan tana.✡ 20 Smua itu jadi slama 450 taun.†
Stela bagi-bagi tana Kanaan itu, Allah kasi dong hakim-hakim sampe di jaman Nabi Samuel.✡ 21 Stela itu orang-orang Israel minta Nabi Samuel untuk pili satu orang jadi dong pu raja. Allah pili Saul, bapa Kish pu anak dari suku Benyamin. Saul de jadi raja untuk orang Israel slama 40 taun.✡ 22 Stela itu Allah kas turun Raja Saul, trus angkat Daud ganti Raja Saul. Tentang Daud Allah bilang, ‘Sa su liat kalo Daud, bapa Isai pu anak ni, de yang bikin snang Sa pu hati deng bikin smua yang Sa mau.’✡
23 Trus nanti dari Daud pu anana cucu tu Allah angkat satu Orang untuk kas slamat orang Israel. Smua itu jadi sperti yang Allah De janji. Orang itu Yesus. 24 Seblum De mulai De pu playanan, Yohanes tukang baptis su bilang sama smua orang Israel dong, supaya tobat dari dong pu dosa deng kasi dong pu diri untuk dapa baptis. 25 Waktu mo slesai de pu kerja, Yohanes bilang ulang-ulang sama orang-orang, ‘Kam pikir sa sapa? Sa bukan Dia. Memang De mo datang stela saya, untuk mo buka De pu tali spatu saja sa tra pantas.’ ”
26 Trus Paulus bilang,
“Sodara-sodara dari Abraham pu anana cucu, deng smua orang bukan Yahudi yang pu hidup takut Allah! Brita Baik tentang Yesus yang bisa kas slamat orang su sampe di kitong. 27 Tapi orang Yahudi yang tinggal di Yerusalem deng pemimpin-pemimpin yang tra sadar kalo Yesus datang untuk kas slamat dong. Biar stiap hari ibada dong ada dengar dari nabi-nabi pu kitab yang dong baca, dong tra mngerti itu. Sampe dong kas hukum mati sama Yesus. Tapi deng cara itu dong bikin sama deng apa yang nabi-nabi su bilang itu. 28 Biar dong tra dapat Yesus pu sala untuk jadi alasan untuk bunu Dia, dong ke Pilatus trus minta deng paksa untuk de bunu Yesus.
29 Jadi, dong bikin Yesus sperti yang nabi-nabi su tulis. Dong bunu Yesus trus orang satu kas turun De dari kayu salib trus taru De dalam goa kubur. 30 Tapi Allah kas hidup De lagi dari tenga-tenga orang mati. 31 Trus ulang-ulang kali Yesus kas tunjuk diri ke orang-orang yang datang sama-sama deng Dia, dari Galilea ke Yerusalem. Dong itu yang skarang jadi saksi-saksi untuk Dia ke bangsa Israel.
32 Jadi, skarang ini tong kastau Brita Baik ini sama kam, tentang janji yang dulu-dulu Allah su bilang sama tong pu nene moyang. 33 Janji itu suda yang Allah buat untuk dong pu turunan, itu untuk tong. De buat janji itu deng cara kas hidup Yesus kembali sperti yang tatulis dalam Mazmur pasal dua, Allah su bilang tentang Yesus begini,
‘Ko ini, Sa pu anak!
Hari ini Sa su jadi Ko pu Bapa.’✡
34 Allah su kas hidup De lagi dari tenga-tenga orang mati trus De trakan mati lagi. Tentang hal ini Allah bilang begini,
‘Dari dulu Sa su janji mo kasi berkat sama Daud.
Sa pu janji itu suci, deng tetap Sa bikin.
Trus nanti Sa bikin itu sama kam.’✡
35 Karna itu De juga bilang di Mazmur lain,
‘Tuhan tra kas biar De pu Orang Suci pu badan busuk dalam kubur.’✡
36 Daud bilang begitu, de tra bicara tentang de pu diri sendiri. Karna, stela de bikin ikut apa yang Allah mau waktu de pu jaman, de mati trus dong kubur de di sebla de pu moyang-moyang trus de pu mayat busuk dalam kubur.✡ 37 Tapi Yesus yang Allah kas hidup De lagi, itu Yesus pu mayat yang tra busuk.
38-39 Jadi sodara dong harus percaya: Karna Yesus mati di kayu salib, tong pu dosa-dosa dapa kas ampun. Ini pesan yang tong kastau sama kam. Sapa saja yang percaya Yesus, de su benar depan Allah. Karna tong tra bisa benar depan Allah kalo tong hanya ikut hukum Musa. 40 Itu jadi kam musti ingat itu baik-baik! Supaya kam jang kena yang nabi-nabi bilang,
41 ʻIngat itu baik-baik!
Kam yang suka bicara ejek Sa pu ajaran,
kam nanti heran trus mati.
Karna Sa nanti bikin satu hal luar biasa di kam pu jaman,
satu hal yang nanti kam tra percaya itu,
biar ada yang kas jlas sama kam.’ ”✡
42 Begitu Paulus habis bicara, Paulus deng Barnabas mo kas tinggal tempat ibada itu begini, orang-orang disitu minta dong kembali di hari ibada minggu depan untuk kastau lebi lagi tentang itu smua. 43 Stela slesai ibada, banyak orang Yahudi deng yang bukan Yahudi tapi su ikut agama Yahudi, dong ikut Paulus deng Barnabas. Jadi dong dua kas naseat supaya dong mo trus hidup dalam Allah pu baik yang De su kas tunjuk sama dorang.
44 Minggu brikut pas hari ibada, hampir smua orang dalam kota itu datang dengar Tuhan pu kata-kata. 45 Waktu orang Yahudi pu pemimpin dong liat orang banyak itu, dong iri hati skali. Jadi waktu Paulus ada bicara, dong mlawan apa yang Paulus bilang trus dong juga bicara hina Paulus.
46 Tapi deng brani Paulus deng Barnabas bilang,
“Memang tong harus kastau Allah pu kata-kata ini duluan sama kam orang-orang Yahudi. Tapi karna kam tra mo percaya itu, jadi kam sendiri su kas tunjuk kalo kam itu tra pantas hidup deng Allah sampe trada akir. Karna itu tong mo bale blakang dari kam, trus pigi kastau Allah pu kata-kata itu sama orang-orang bukan Yahudi. 47 Karna Tuhan su printa tong begini,
‘Sa su pili kam untuk jadi trang
untuk orang-orang bukan Yahudi,
biar smua orang sampe ujung bumi bisa tau kalo Sa mo kas slamat dong.’ ”✡
48 Dengar itu orang-orang bukan Yahudi dong smua snang skali trus dong puji Tuhan pu kata-kata, trus smua orang di kota itu yang Tuhan su pili untuk hidup sampe trada akir, dong jadi percaya. 49 Trus Tuhan pu kata-kata sebar ke smua daera itu.
Pigi ke Ikonium, Listra deng Derbe
13:50-52
50 Orang-orang Yahudi dong tusuk-tusuk mulut sama dong pu orang-orang besar deng prempuan-prempuan kaya yang hidup ikut Allah. Dong bikin sampe Paulus deng Barnabas dapa siksa trus dong usir dong dua dari daera itu. 51 Jadi, dong dua kas bersi debu dari dong pu kaki supaya jadi tanda ke orang-orang itu trus pigi ke Ikonium. 52 Orang-orang yang ikut Yesus yang ada di Kota Antiokhia dong pu hati snang skali, trus Roh Allah kuasai dorang.
* 13:14 Kota Antiokhia yang di daera Pisidia ini lain dari Antiokhia yang di pasal 11, itu di Siria. Antiokhia ini kira-kira 200 kilometer dari Perga, dong jalan kaki. ✡ 13:19 Ulangan 7:1; Yosua 14:2 † 13:20 450 taun ini tentang 400 taun yang dong tinggal di Mesir, trus 40 taun dong jalan kliling di tempat sepi yang kring, sama 10 taun lagi stela dong masuk trus kas kala smua bangsa di Kanaan deng bagi-bagi tana yang jadi dong pu milik. ✡ 13:20 Hakim-hakim 2:16; 1 Samuel 3:20 ✡ 13:21 1 Samuel 8:5; 10:17-21 ✡ 13:22 1 Samuel 13:14; Mazmur 89:21 ✡ 13:33 Mazmur 2:7 ✡ 13:34 Yesaya 55:3 ✡ 13:35 Mazmur 16:10 ✡ 13:36 1 Raja-raja 2:10 ✡ 13:41 Habakuk 1:5 ✡ 13:47 Yesaya 49:6