4
Conto tentang orang yang hambur bibit
4:1-20
(Mat 13:1-23; Luk 8:4-15)
1 Satu kali begini, Yesus mulai kas ajar orang-orang lagi di pinggir danau. Orang banyak skali yang datang kumpul kliling Dia, jadi De naik ke prahu yang ada berlabu baru duduk disitu, trus orang banyak itu smua bediri di pinggir danau. 2 Trus De kas ajar banyak hal deng crita conto ke dorang, De bilang ke dong begini,
3 “Dengar baik-baik! Satu kali ada orang satu, de kluar pigi hambur bibit. 4 Waktu de hambur bibit, ada bibit yang jatu di pinggir jalan, trus begini burung datang baru makan bibit itu sampe habis. 5 Ada yang jatu di tempat yang banyak batu-batu yang de pu tana sdikit saja, trus bibit itu tumbu deng cepat karna de pu tana tipis. 6 Tapi waktu matahari naik, de layu trus kring karna akar tra masuk ke tana baik-baik. 7 Bibit lain lagi jatu di rumput duri, trus rumput duri itu tamba besar, baru baku dempet sampe tanaman itu mati, jadi de trada bua. 8 Trus ada juga yang jatu di tana yang subur. Bibit itu tumbu tamba besar baru de ada bua, ada yang 30 kali lebi banyak, ada yang 60 kali lebi banyak deng ada yang 100 kali lebi banyak.” 9 Trus De bilang, “Sapa yang pu tlinga untuk dengar, de harus dengar baik-baik!”
10 Waktu Yesus sendiri, De pu pengikut-pengikut deng De pu duablas murid tanya De tentang conto-conto itu.
11 Jadi Yesus bilang ke dorang,
“Kam su dapa kastau rahasia tentang Allah pu Krajaan. Tapi kalo untuk orang lain, smua-smua Sa pake conto untuk kastau 12 supaya,
‘biar dong liat juga nanti dong tra tau apa yang kam liat,
biar dong dengar juga nanti dong tra mngerti.
Begitu supaya dong jang balik ke Allah
baru Allah kas ampun dorang.’ ”✡
13 Trus Yesus bilang ke dorang,
“Kam masi blum mngerti conto ini ka? Kalo begitu nanti kam mo mngerti conto yang lain bagemana? 14 Bibit yang orang itu de hambur itu Allah pu kata-kata. 15 Yang jatu di pinggir jalan itu sama deng orang yang dengar Allah pu kata-kata. Habis dong dengar, langsung Iblis datang ambil Allah pu kata-kata yang dong baru trima itu. 16 Trus bibit yang jatu di tana yang batu-batu, itu sama deng orang-orang yang dengar Allah pu kata-kata trus langsung trima itu deng snang skali, 17 tapi kata-kata itu tra masuk baik-baik dalam dong pu hati jadi tinggal sbentar saja. Waktu kena susa ato dapa siksa karna su percaya Allah pu kata-kata itu, dong langsung tra percaya lagi. 18 Bibit yang jatu di rumput duri itu, orang yang dengar Allah pu kata-kata itu, 19 tapi de lebi kuatir deng de pu hidup di dunia trus tapancing untuk mo hidup kaya, sama mo dapat macam-macam hal yang lain juga. Smua ni yang bikin de lupa Allah pu kata-kata itu makanya trada hasil apapa dalam de pu hidup. 20 Yang trakir tu, bibit yang jatu di tana yang subur. Itu sama deng orang yang dengar deng trima Allah pu kata-kata itu trus ada bua, ada yang 30 kali lebi banyak, ada yang 60 kali lebi banyak, deng ada yang 100 kali lebi banyak.”
Conto tentang plita yang trang
4:21-25
(Luk 8:16-18)
21 Trus Yesus bilang ke dorang,
“Orang bawa plita bukan untuk taru di bawa loyang ato taru di bawa tempat tidur, tapi taru plita itu di tempat yang tinggi. 22 Sama juga deng trada satu hal yang tasembunyi yang nanti tra dapa liat, trus trada rahasia yang nanti tra dapa tau. 23 Sapa yang pu tlinga untuk dengar, de harus dengar baik-baik!”
24 Trus De bilang lagi,
“Dengar yang Sa bilang ni baik-baik! Kam pu cara ukur itu yang nanti Allah pake untuk ukur kam, trus juga Allah nanti tamba lagi ke kam. 25 Karna sapa yang trima apa yang de dapat, nanti de dapa kasi lebi banyak lagi. Tapi sapa yang tra mo trima apa yang de dapat, nanti itu juga dapa ambil dari dia.”
Conto tentang bibit yang tumbu
4:26-29
26 Trus Yesus bilang,
“Allah pu Krajaan itu de pu conto sperti satu orang yang hambur bibit di de pu kebun. 27 Kalo malam de tidur, siang de bangun kerja, begitu trus-trus stiap hari. Trus bibit tu de tumbu baru ada tunas. Tapi orang tu de tra tau bagemana bibit itu de tumbu. 28 Tana itu sendiri yang bikin de tumbu sampe ada hasil, pertama tu tunas, trus tangke, baru ada biji gandum di bunga. 29 Kalo biji gandum itu su tua, petani tu langsung datang ambil de pu hasil, karna itu de pu waktu untuk panen.”
Conto tentang biji sesawi
4:30-34
(Mat 13:31-35; Luk 13:18-19)
30 De bilang lagi,
“Allah pu Krajaan itu sama deng apa eh? Sa kas jlas pake conto apa eh? 31 Waktu Allah jadi Raja, itu sperti biji sesawi yang orang tanam di tana. Memang biji itu yang paling kecil dari smua jenis bibit yang ada di bumi. 32 Tapi kalo su tanam, de tumbu lebi besar daripada smua sayur yang lain deng kas kluar cabang-cabang besar, sampe burung-burung liar juga bisa bikin sarang di de pu sombar.”
33 Conto macam begitu banyak yang Yesus pake untuk kastau Allah pu kata-kata itu ke dorang, ikut apa yang dong bisa mngerti. 34 Kalo tra pake conto, De tra kas ajar apapa ke dorang, tapi waktu sendiri deng De pu murid-murid, De kastau arti smua itu ke dorang.
Yesus kas tedu angin kencang
4:35-41
(Mat 8:23-27; Luk 8:22-25)
35 Pas sore itu juga, Yesus bilang ke dorang, “Mari tong pigi ke sebla.” 36 Dong kas tinggal orang banyak itu trus naik prahu yang Yesus duduk, baru dong pigi sama-sama deng Dia, trus ada prahu brapa juga yang baku ikut ke sebla danau. 37 Tra lama begini ada angin kencang skali. Ombak mulai hantam prahu itu sampe air hampir penu di prahu.
38 Waktu itu Yesus ada tidur di prahu bagian blakang pake bantal. Begini De pu murid-murid datang kas bangun De trus bilang, “Guru, Guru tra pikir tong ka? Sdikit lagi tong mo mati tenggelam!”
39 Jadi Yesus bangun trus suru angin itu, deng bilang ke danau, “Diam! Tenang!” Begini angin tu langsung brenti deng danau tu tedu skali. 40 Trus Yesus bilang sama dorang, “Knapa kam takut skali? Knapa kam masi tra percaya Saya?”
41 Jadi dong takut skali baru baku tanya, “Orang ini De sapa ka, sampe angin deng danau juga ikut yang De bilang?”
✡ 4:12 Yesaya 6:9-10