7
Stefanus bicara di depan Sidang Agama
7:1-53
1 Trus Pemimpin Imam de tanya sama Stefanus, “Betul smua yang dong ada tudu sama ko?”
2 Trus Stefanus de jawab,*
“Bapa-bapa deng sodara-sodara! Dengar e! Allah yang musti dapa puji kas tunjuk De pu diri sama tong pu moyang Abraham. Itu jadi waktu de masi di daera Mesopotamia, seblum de pinda ke Kota Haran.† 3 Allah bicara sama Abraham begini, ‘Kluar kas tinggal ko pu tana deng ko pu kluarga besar. Ko pigi ke tana yang nanti Sa kas tunjuk sama ko.’✡ 4 Itu jadi, Abraham de kas tinggal daera Mesopotamia, negri orang Kasdim. Baru de pigi tinggal di Kota Haran. Stela Abraham pu bapa mati, Allah suru de pinda dari Haran ke negri yang skarang tong ada tinggal ini.
5 Waktu itu, Allah tra kasi tana sama Abraham biar mo satu jingkal juga. Tapi Allah De janji kalo nanti De kasi tana itu sama Abraham deng de pu anana cucu, padahal waktu itu Abraham trada anak. 6 Tapi Allah De bilang sama Abraham begini, ‘Ko pu anana cucu nanti jadi orang pendatang di orang asing pu negri, nanti dong jadi budak trus dong tinggal dapa injak-injak trus sampe 400 taun. 7 Tapi bangsa yang bikin dong jadi budak itu nanti dapa hukum dari Saya, dong nanti kluar dari negri itu trus datang sembayang sama Sa di tempat ini.’✡ 8 Habis itu Allah bikin sah janji itu deng acara sunat,‡ Allah suru Abraham de kas sunat de pu anana laki-laki. Jadi waktu Abraham pu anak Ishak lahir, stela dlapan hari de sunat Ishak. Trus Ishak de sunat de pu anak Yakub, trus Yakub de sunat de pu anana laki-laki. Yakub pu anana tu tong pu moyang 12 orang.✡
9 Tong pu moyang dong iri hati sama dong pu sodara Yusup, jadi dong jual de ke tana Mesir. Tapi Allah slalu sama-sama deng dia. 10 Trus Allah kas slamat de dari smua siksa yang de dapat. Allah bikin de pu cara pikir paling baik sampe raja Mesir baik sama dia. Itu jadi, raja Mesir angkat de jadi orang kedua di negri itu deng pegang kuasa di de pu istana.
11 Habis tu ada klaparan di smua tana Mesir deng tana Kanaan, yang bikin sampe dong kena sengsara yang brat. Tong pu moyang dong tra bisa dapat makanan. 12 Tapi waktu tong pu moyang laki-laki pu bapa Yakub de dengar kalo di tana Mesir ada makanan, de suru tong pu moyang dong pigi kesana. Itu pertama kali dong kesana. 13 Waktu dong pigi kedua kali, Yusup kas knal de pu diri sama de pu sodara-sodara,§ itu baru raja Mesir tau Yusup pu kluarga. 14 Habis itu Yusup suru pigi jemput de pu bapa Yakub, deng de pu kluarga besar smua, dong pu jumla 75 orang. 15 Trus Yakub dong pigi ke Mesir. Disitu de mati, de sama tong pu nene moyang. 16 Dong pu jenasa dong kas pinda ke Sikhem trus dong taru dalam goa kubur yang Abraham su bli deng uang perak dari Hamor pu anana di Sikhem.✡
17 Tapi su dekat waktu yang Allah pu janji sama Abraham mo jadi, dong tamba banyak lagi di Mesir. 18 Sampe nanti ada satu orang yang jadi raja di tana Mesir, de ni tra knal sama Yusup. 19 Raja itu de tipu deng siksa tong pu nene moyang juga suru buang dong pu bayi, supaya dong mati.* 20 Pas waktu itu Musa de lahir, de bayi yang bagus skali di Allah pu mata. Slama tiga bulan de dapa piara di de pu bapa pu ruma. 21 Habis itu dong musti buang Musa, tapi raja Mesir pu anak prempuan ambil deng piara de sperti de pu anak sendiri. 22 Jadi Musa blajar smua ilmu bangsa Mesir, de jadi pintar bicara deng bisa bikin apa saja deng de pu kuasa.✡
23 Waktu Musa de pu umur 40 taun, muncul dalam de pu hati rasa rindu mo pigi liat de pu sodara-sodara orang-orang Israel. 24 Pas waktu itu de liat satu orang de dapa pukul dari orang Mesir satu, jadi de pigi balas dendam deng cara bunu orang Mesir itu. 25 Musa de kira de pu orang-orang mngerti kalo Allah mo pake de untuk kas slamat dong dari orang Mesir, tapi dong tra mngerti.
26 Besok begini de liat dua orang Israel baku pukul, trus de coba kas damei dong dua. De bilang, ‘Eee! Kam dua itu sodara, knapa kam baku pukul?’ 27 Tapi orang yang bikin sala sama de pu teman itu, de dorong Musa deng bilang, ‘Sapa yang su angkat ko jadi tong pu pemimpin deng hakim ka? 28 Ko mo bunu saya, sperti kmarin ko su bunu orang Mesir itu ka?✡’ 29 Pas Musa de dengar kata-kata itu, de takut trus lari dari Mesir baru pigi tinggal di negri Midian.† Disana de kawin trus de dapat anak laki-laki dua.
30 Stela 40 taun begitu, satu malaikat kas tunjuk diri sama Musa‡ dari dalam api menyala di dalam pohon duri lebat, di tempat sepi yang kring§ dekat gunung Sinai. 31 Musa de heran deng smua yang de liat. Jadi de pigi dekat pohon kecil itu supaya bisa liat deng jlas. Tapi de dengar Tuhan pu suara bilang, 32 ‘Sa ini, Allah yang ko pu nene moyang semba. Sa Allah yang Abraham, Ishak, deng Yakub dong semba.’✡ Musa de gementar deng tra brani liat pohon kecil itu lagi. 33 Trus Tuhan bilang lagi, ‘Kas lepas sendal dari kaki, karna tempat yang ko bediri itu tana suci. 34 Sa su liat deng sunggu-sunggu kalo Sa pu orang di Mesir sengsara skali. Sa su dengar dong batariak minta tolong, trus Sa turun kas bebas dong. Mari, Sa mo utus ko kembali ke Mesir.’ ”✡
35 Stefanus bilang lagi,
“Musa de ni yang bangsa Israel tolak* trus bilang de begini, ‘Sapa yang su angkat ko jadi tong pu pemimpin deng hakim ka?’✡ Tapi memang de orang yang Allah utus untuk pimpin deng kas bebas orang-orang Israel. Allah suru de lewat malaikat yang kas tunjuk diri di pohon duri lebat yang menyala. 36 Musa de yang bawa dong kluar dari negri Mesir. De yang bikin tanda-tanda heran di Mesir, di Laut Mera, deng di tempat sepi yang kring sampe 40 taun. 37 Musa ini juga yang bilang sama orang Israel begini, ‘Satu Nabi sperti saya, nanti Allah angkat untuk kam dari tenga kam pu sodara-sodara.’✡ 38 Musa ni ada sama-sama deng orang-orang Israel di tempat sepi yang kring. De yang jadi jembatan untuk tong pu nene moyang dong, waktu malaikat bicara sama dia di gunung Sinai. De su trima Allah pu ajaran tentang bagemana tong bisa hidup trus-trus deng Allah. De yang trima ajaran itu untuk tong pu nene moyang sampe deng tong skarang ini.
39 Tapi tong pu nene moyang tra mo dengar dia, mala dong tolak dia trus dalam dong pu hati mo kembali ke Mesir. 40 Dong bilang sama Harun† begini, ‘Musa de su bawa tong kluar dari negri Mesir, trus skarang tong tra tau apa yang ada jadi deng dia. Karna itu, bikin untuk tong patung-patung dulu, yang tong bisa semba. Biar dong pimpin deng tunjuk tong jalan.’✡ 41 Waktu itu dong su bikin patung satu. Patung itu macam anak sapi. Habis itu dong kas korban binatang, trus bikin pesta untuk dong semba patung yang dong su bikin deng dong pu tangan sendiri. 42 Waktu bikin begitu, Allah bale blakang dari dong. De kas biar dong semba matahari, bulan deng bintang.‡ Smua jadi sperti yang nabi-nabi su bilang dalam dong pu kitab. Nabi Amos tulis kalo Allah bilang,
‘Heee, orang-orang Israel.
Kam ada di tempat sepi yang kring 40 taun,
tapi kam tra perna kas korban binatang untuk Saya.
43 Mala kam bawa dewa Molokh§pu tenda kecil juga sama-sama deng patung bintang dari kam pu dewa Refan.*
Kam sendiri yang bikin patung-patung trus semba itu.
Karna itu, Sa nanti buang kam lebi jau dari Kota Babel sana.’ ”✡
44 Stefanus bilang,
“Eh sodara! Waktu tong pu nene moyang ada di tempat sepi yang kring, dong bawa tenda sembayang yang jadi saksi Allah ada deng dorang.† Musa bikin tenda itu ikut conto yang Allah su kas liat ke dia.✡ 45 Trus tenda itu yang tong pu nene moyang dong trima. Trus dong bawa sama-sama dong waktu Yosua pimpin dong untuk rebut tana ini. Waktu itu Allah usir bangsa lain dari depan tong pu nene moyang. Tenda itu masi ada sampe Raja Daud pu jaman.
46 Daud de bikin Allah pu hati snang. De minta sama Allah supaya de bisa kas bediri ruma untuk Allah, supaya Yakub pu anana cucu smua bisa semba Allah disitu. 47 Tapi de pu anak Salomo yang bangun ruma untuk Allah. 48 Tapi Allah Yang Paling Tinggi tra tinggal di dalam ruma-ruma yang dapa bangun deng tangan manusia,‡ sperti yang nabi satu su tulis, 49 Tuhan bilang,
‘Surga itu sama sperti Sa pu kursi raja.
Baru dunia ini kecil macam Sa pu tempat taru kaki.
Kam mo bangun ruma yang bagemana lagi untuk Saya?
Trus, nanti Sa tinggal di tempat yang mana?
50 Kam tratau kalo Sa sendiri yang bikin ini smua ka?’ ”✡
51 Trus Stefanus bilang,
“Kam orang-orang yang kapla batu! Kam pu hati deng tlinga su tutup tra bisa dengar Allah pu kata-kata, kam slalu mlawan Roh Allah sama sperti kam pu nene moyang. 52 Nabi-nabi sapa yang kam pu nene moyang dong tra siksa? Mala dong bunu nabi-nabi dulu yang kastau tentang Orang Benar§ yang mo datang, trus skarang kam su srakan deng bunu Dia. 53 Allah pu malaikat-malaikat su kastau tentang Tuhan pu hukum yang Musa su tulis untuk kam, tapi kam tra ikut itu.”
Orang-orang lempar Stefanus deng batu
7:54—8:1a
54 Begitu anggota-anggota Sidang Agama dengar itu, dong mara deng sakit hati skali sama dia. 55 Tapi Roh Allah yang kuasai Stefanus, trus de angkat muka ke langit. Begini, de liat Allah pu sinar paling trang trus Yesus ada bediri di Allah pu sebla kanan, tempat yang paling tinggi. 56 Stefanus bilang, “Sodara smua! Sa liat surga ada tabuka trus Anak Manusia yang Allah utus ada bediri di Allah pu sebla kanan.”
57 Dengar begitu, anggota-anggota Sidang Agama tutup dong pu tlinga trus batariak kras-kras sama-sama lari srang dia. 58 Dong tangkap seret de kluar kota, orang-orang yang su jadi saksi kas sala Stefanus buang dong pu pakean dekat laki-laki muda satu yang pu nama Saulus biar de jaga, trus dong lempar Stefanus deng batu.*
59 Waktu dong ada lempar Stefanus deng batu, Stefanus berdoa sama Tuhan de bilang begini, “Tuhan Yesus, ambil suda sa pu nyawa!” 60 Trus de tanam lutut ke tana batariak deng suara kras, “Tuhan, kas ampun orang-orang yang su bikin sa sala.” Habis bilang itu, de mati.
* 7:2 Stefanus de jawab ‒ Stefanus de mo kastau kalo de percaya sama Allah yang Abraham, Ishak deng Yakub dong semba. De juga kas tunjuk kalo de hormati hukum Musa. Stefanus de kastau kalo sperti dong pu nene moyang yang tolak apa yang Allah mo kasi, sperti itu juga dong yang tolak Yesus yang Allah su kirim. † 7:2 Kota Haran ‒ Stefanus mo kastau kalo Allah bicara sama Abraham waktu de masi blum tinggal di daera Israel. Supaya orang bisa tau kalo orang dong bisa semba Allah dimana saja, Ruma Allah tra begitu penting sperti pemimpin agama Yahudi pikir. ✡ 7:3 Kejadian 12:1 ✡ 7:7 Kejadian 15:13-14 ‡ 7:8 bikin sah janji itu deng acara sunat ‒ Allah suru Abraham de sunat untuk jadi tanda kalo dong jadi Allah pu orang deng mo semba sama Allah. ✡ 7:8 Kejadian 12:1-3; 17; 21:2-4 § 7:13 Yusup kas knal de pu diri sama de pu sodara-sodara ‒ Waktu itu Yusup su tinggal 13 taun di Mesir. De su blajar budaya deng bahasa Mesir, de juga pake pakean Mesir. De pake penerjema untuk bicara ke de pu kaka-kaka supaya dong tra tau kalo de Yusup. Jadi de pu kaka-kaka tra tau kalo de Yusup sampe de kastau sendiri. Liat crita di Kejadian 42—45. ✡ 7:16 Kejadian 37:1—50:14 * 7:19 buang dong pu bayi, supaya dong mati ‒ Raja Mesir de takut kalo orang Israel terlalu banyak, dong bisa brontak. Jadi de suru de pu orang untuk buang smua orang Israel pu anak bayi laki-laki ke dalam sungai Nil. Liat Keluaran 1. Kira-kira dong ada 1,5 juta orang Israel di Mesir. ✡ 7:22 Keluaran 2:1-10 ✡ 7:28 Keluaran 2:14 † 7:29 Negri Midian ni di sebla timur dari Laut Mera, kira-kira 160 km dari Mesir. ‡ 7:30 satu malaikat kas tunjuk diri sama Musa ‒ Di Keluaran 3:2—4:17 itu kas jlas kalo malaikat ini tu Tuhan sendiri. Tuhan kas tunjuk diri dalam bentuk malaikat. Yang Stefanus bilang di ayat 30-34 juga kas tunjuk ini. § 7:30 tempat sepi yang kring ‒ Musa di tempat sepi ini untuk jaga kambing domba. Daera ini kring, tra bisa pake untuk kebun, tapi ada tumbuhan sdikit untuk binatang bisa makan. ✡ 7:32 Keluaran 3:6 ✡ 7:34 Keluaran 3:7, 8 * 7:35 bangsa Israel tolak ‒ Sama sperti orang Israel tolak Musa yang Allah utus untuk kas bebas dong yang jadi budak di Mesir, dong pu anana cucu orang Yahudi dong tolak Yesus yang Allah utus untuk kas bebas dong dari dong pu dosa. ✡ 7:35 Keluaran 2:14 ✡ 7:37 Ulangan 18:15 † 7:40 Harun ni de Musa pu kaka. Tuhan pake dia sama Musa untuk bawa orang Israel kluar negri Mesir (Keluaran 3—14). Nanti Harun yang jadi Pemimpin Imam yang pertama (Keluaran 28—29). ✡ 7:40 Keluaran 32:1 ‡ 7:42 matahari, bulan deng bintang ‒ Bahasa Yunani: tentara langit. Ini maksud matahari, bulan, deng bintang yang suku lain waktu itu biasa semba. § 7:43 Molokh itu planet Venus yang orang Kanaan deng orang Fenisia dong semba, dong liat dewa itu atas smua langit deng matahari. Dong potong dong pu anak sendiri untuk Molokh (Liat Imamat 20:1-5). * 7:43 Refan itu planet Saturnus yang orang Mesir dong semba. Refan itu nama Yunani untuk dewa itu, di kitab Amos de pake nama Yahudi untuk dewa yang sama, itu Kewan. ✡ 7:43 Amos 5:25-27 † 7:44 tenda sembayang yang jadi saksi Allah ada deng dorang ‒ Bahasa Yunani: tenda saksi. Allah tulis spulu printa di dua batu trus kasi ke Musa untuk orang Israel harus ikut. Batu yang ada tulis spulu printa tu dong panggil ʻsaksiʼ trus dong simpan di kotak kusus di dalam tenda itu. Dong panggil itu ʻtenda saksiʼ karna dong simpan batu ʻsaksiʼ di dalam. Batu deng tenda itu satu tanda janji antara Allah deng orang Israel. ✡ 7:44 Keluaran 25:8-40 ‡ 7:48 ruma-ruma yang dapa bangun deng tangan manusia ‒ Disini Stefanus maksud untuk kas renda Ruma Allah trus bilang kalo itu sala untuk terlalu hormati tempat itu. ✡ 7:50 Yesaya 66:1-2 § 7:52 Orang Benar ‒ Ini satu nama yang dong pake untuk Raja Yang Allah Pili. * 7:58 dong lempar Stefanus deng batu ‒ Waktu Stefanus bilang de liat Anak Manusia yang Allah utus bediri di Allah pu sebla kanan, de maksud kalo Yesus itu Allah. Pemimpin agama Yahudi deng orang lain su tau kalo nama ʻAnak Manusiaʼ Yesus biasa pake untuk maksud Dia sendiri, deng arti kalo Dia Raja Yang Allah Pili. Orang dari Sidang Agama ini dong tra percaya itu, jadi dong bilang Stefanus su hina Allah deng bilang begitu. Dari dong pu hukum, orang yang hina Allah harus dapa hukum mati, lempar deng batu (Imamat 24:16). Dong mara skali jadi dong tra pake cara resmi untuk adili dia.