15
Sidang di Yerusalem
15:1-21
1 Satu kali begini, ada orang-orang yang datang dari Yudea ke Antiokhia trus mulai kas ajar sodara-sodara disitu, “Kalo kam tra sunat ikut hukum Musa, kam tra bisa slamat.” 2 Tapi Paulus deng Barnabas lawan kras deng tolak apa yang dong bilang. Jadi jemaat disitu utus Paulus, Barnabas, deng orang lain pigi ke utusan-utusan deng tua-tua jemaat di Kota Yerusalem, baru bicara tentang masala itu. 3 Trus jemaat antar dong baik-baik kluar kota. Dong pigi lewat daera Fenisia deng daera Samaria. Trus di daera-daera itu dong crita kalo orang-orang yang bukan Yahudi dong su percaya sama Yesus. Dengar crita itu sodara-sodara disitu dong pu hati snang skali.
4 Begitu dong sampe di Kota Yerusalem, dong dapa trima deng baik-baik dari jemaat disitu juga utusan-utusan deng tua-tua jemaat, trus dong crita smua yang Allah su bikin lewat dorang. 5 Tapi ada orang-orang dari klompok Farisi yang su percaya, de bediri deng bilang, “Orang-orang yang bukan Yahudi musti dapa sunat deng harus skali ikut hukum Musa.”
6 Jadi, Yesus pu utusan-utusan deng tua-tua jemaat dong kumpul untuk bicara tentang itu. 7 Stela lama skali dong duduk bahas tentang itu, Petrus de bediri deng bicara sama dong smua,
“Sodara-sodara smua! Kam su tau to? Waktu dulu Allah su pili sa untuk kastau Brita Baik* sama orang-orang yang bukan Yahudi supaya dong dengar deng percaya. 8 Allah tau hati manusia, Allah juga yang su kas tunjuk kalo Allah trima orang-orang yang bukan Yahudi. Karna Allah su kasi Roh Allah sama dong sperti yang De su kasi sama tong juga.✡ 9 Allah tra kas beda-beda tong deng dorang, De kas bersi dong pu hati karna dong percaya. 10 Kalo begitu, knapa kam mo mlawan Allah deng kasi beban yang brat sama orang-orang yang ikut Yesus, yang mana mo tong pu nene moyang deng tong sendiri tra bisa pikul itu? 11 Tong tra bole bikin begitu. Tong percaya kalo Allah kas slamat tong deng cara kas tunjuk De pu baik sama tong lewat Tuhan Yesus, begitu juga De kas slamat dorang.”
12 Jadi orang-orang yang kumpul disitu dong diam smua. Trus Barnabas deng Paulus dong lanjut crita smua hal deng tanda heran yang Allah bikin lewat dong di tenga orang-orang yang bukan Yahudi.
13 Stela Barnabas deng Paulus slesai bicara, Yakobus de bilang,
“Sodara-sodara smua! Coba kam dengar saya. 14 Simon Petrus de baru bilang sama tong tentang bagemana Allah De sayang sama orang-orang yang bukan Yahudi. Trus Allah pili dari dong sapa-sapa yang nanti jadi Allah pu orang-orang. 15 Itu sama deng yang nabi-nabi tulis kalo Tuhan bilang begini,
16 ‘Stela itu Sa kembali
mo angkat dari Daud pu turunan satu orang untuk jadi raja lagi.
Itu macam deng ruma yang su hancur,
Sa kas baik ruma yang rusak sampe bagus lagi.
17 Supaya smua orang bukan Yahudi datang cari Saya,
smua orang yang Sa panggil jadi Sa pu orang-orang.
Begitu Tuhan pu kata-kata yang bikin smua ini,✡
18 deng kastau dari dulu.’
19 Karna itu mnurut saya, tong tra bole bikin sulit orang-orang yang bukan Yahudi yang mo percaya sama Allah. 20 Tapi tong harus tulis surat sama dong deng kas naseat dong, supaya dong kas jau diri dari makanan yang su kasi sama patung-patung. Trus jang makan daging binatang yang orang cekik sampe mati. Jang makan dara deng jang bikin barang kurang ajar.✡ 21 Karna hukum Musa su kastau dari dulu di tiap kota-kota, trus sampe skarang hukum Musa dong slalu baca stiap hari ibada di orang Yahudi pu tempat ibada.”
Surat untuk orang percaya yang bukan Yahudi
15:22-34
22 Habis itu, utusan-utusan, tua-tua jemaat, deng smua anggota jemaat itu dong spakat untuk pili dari tenga dong, satu dua orang yang mo dapa utus ke Antiokhia sama-sama deng Paulus deng Barnabas. Jadi dong pili Silas deng Yudas yang biasa dong panggil juga Barsabas. Dong dua ini pemimpin di tenga anggota jemaat itu. 23 Dong tulis trus kirim surat satu sama dorang. Surat itu de pu isi begini,
“Salam dari utusan-utusan deng tua-tua jemaat, kam pu sodara-sodara. Untuk orang-orang percaya yang bukan Yahudi di Kota Antiokhia, daera Siria, deng Propinsi Kilikia.
24 Tong su dengar kalo ada orang-orang dari sini, yang su pigi kas ajar kam tentang hal-hal yang bikin kam gelisa deng bingung. Padahal tong tra suru dong bikin itu. 25 Itu jadi tong su spakat deng satu hati pili trus utus satu dua orang untuk pigi ke kam. Dong sama-sama deng Barnabas deng Paulus yang tong sayang, 26 yang su hampir mo mati karna kastau orang tentang tong pu Tuhan Yesus Kristus. 27 Jadi tong utus Yudas deng Silas untuk pigi ke sodara-sodara kam. Dong juga nanti kastau pesan yang tong tulis ini sama kam.
28 Karna Roh Allah kastau ini trus tong juga stuju kalo kam jang dapa kasi beban yang brat skali dari apa yang penting saja sperti: 29 Kam tra bole makan makanan yang haram karna su kasi sama patung-patung, tra bole makan daging binatang yang dong cekik sampe mati, jang makan dara, deng jang bikin barang kurang ajar. Kalo kam kas jau diri dari hal-hal itu, kam su bikin yang baik. Begitu saja deng salam!”
30 Jadi dong dapa utus, dong pigi ke Antiokhia. Sampe di kota itu, dong minta smua anggota jemaat itu kumpul trus kasi surat itu sama dong smua. 31 Waktu anggota jemaat dong baca surat itu, dong snang skali deng surat yang de pu isi kas hibur dong pu hati.
32 Karna Yudas deng Silas dong dua juga nabi, dong lama bicara-bicara untuk kas naseat sodara-sodara itu deng kas kuat dong pu hati. 33 Stela Yudas deng Silas tinggal brapa minggu disitu, deng hati tenang sodara-sodara di Antiokhia kas lepas dong kembali sama orang-orang yang su utus dong ke situ. [ 34 Tapi Silas de tetap tinggal disitu.]†
Paulus deng Barnabas pisa
15:35-41
35 Paulus deng Barnabas tinggal lebi lama di Antiokhia. Dong kas ajar deng kastau Tuhan pu kata-kata sama-sama deng banyak orang lain. 36 Tapi stela brapa lama, Paulus bilang ke Barnabas begini, “Mari tong kembali pigi ke tong pu sodara-sodara yang percaya Yesus di smua kota-kota yang tong su kastau Tuhan pu kata-kata, supaya tong bisa tau dong pu kabar.” 37 Barnabas de mo bawa Yohanes yang biasa dong sebut Markus.‡ 38 Tapi Paulus de tra stuju kalo bawa orang yang su kas tinggal dong di Pamfilia, yang tra mo ikut kerja sama-sama deng dorang. 39 Itu yang bikin sampe Paulus baku mara deng Barnabas sampe dong dua baku pisa, trus Barnabas de sama-sama deng Markus dong pigi naik kapal ke Siprus. 40 Paulus de pili Silas untuk ikut deng dia, stela sodara-sodara di Antiokhia doa supaya Tuhan kas tunjuk De pu baik sama dorang. 41 Paulus dong kliling Siria deng Kilikia, disana dong kas kuat jemaat supaya tetap percaya.
* 15:7 Allah su pili sa untuk kastau Brita Baik ‒ Petrus crita ini stela 10 taun su jadi, crita ada di pasal 10:1-43. ✡ 15:8 2:4; 10:44 ✡ 15:17 Amos 9:11-12 ✡ 15:20 Imamat 17:10-14; 18:6-23 † 15:34 Tapi Silas de tetap tinggal disitu ‒ Bagian yang ada dalam kurung ini trada di teks-teks bahasa Yunani yang paling lama tapi ada di brapa teks Yunani stela yang paling lama itu. ‡ 15:37 Barnabas de mo bawa Yohanes yang biasa dong sebut Markus ‒ Mnurut pasal 13:13, Yohanes Markus su kembali ke Yerusalem. Dari ayat itu de blum perna muncul lagi, tapi ayat ini sperti kastau kalo de ada di Antiokhia waktu Paulus deng Barnabas ada disitu.