16
Yesus hidup kembali
16:1-8
(Mat 28:1-10; Luk 24:1-12; Yoh 20:1-10)
1 Habis orang Yahudi dong pu hari Sabat, Maria dari Magdala deng Maria yang Yakobus pu mama, sama Salome bli minyak wangi karna mo pigi gosok minyak itu di Yesus pu mayat. 2 Trus pas hari Minggu pagi-pagi skali, habis matahari baru naik, dong pigi ke kubur. 3 Di tenga jalan dong baku tanya, “Sapa yang nanti kas guling batu itu dari kubur pu pintu untuk kitong?” 4 Tapi pas sampe, dong liat begini batu besar itu su taguling pinda tempat.
5 Trus dong masuk ke dalam kubur begini dong liat laki-laki muda satu pake baju panjang puti duduk di sebla kanan. Jadi dong takut skali. 6 Tapi laki-laki muda itu de bilang ke dorang,
“Jang takut! Kam cari Yesus orang Nasaret yang dapa salib itu to? De su hidup kembali, De su trada disini. Liat! Ini tempat yang dong taru de pu mayat itu. 7 Skarang juga kam pigi, kastau ke De pu murid-murid deng ke Petrus juga kalo De duluan kam ke Galilea. Nanti kam liat De disana, sperti yang De su bilang ke kam.”
8 Trus dong lari kluar kas tinggal kubur itu deng gementar karna dong heran skali. Dong tra crita apapa ke sapa saja karna dong takut.
[ Dong cepat-cepat kastau pesan itu smua ke Petrus deng de pu teman-teman. Habis itu Yesus sendiri yang utus De pu murid-murid untuk kastau ke orang-orang dari timur sampe ke barat, pesan tentang bagemana orang bisa dapat slamat sampe trada akir. Pesan ini pesan yang suci deng trakan perna bisa hilang, nanti ada trus.]*
Yesus kas tunjuk De pu diri ke De pu murid-murid
16:9-18
[ 9 Habis Yesus hidup kembali, pas hari pertama dari minggu itu, De kas tunjuk diri pertama kali ke Maria dari Magdala. Maria ni yang perna Yesus kas kluar tuju setan dari dia. 10 Jadi Maria pigi kastau ke dong yang biasa sama-sama deng Yesus, dong itu yang ada masi sedi deng mnangis. 11 Tapi waktu dong dengar kalo Yesus su hidup kembali, trus Maria su liat Dia, dong tra percaya.
12 Habis itu Yesus kas tunjuk diri lagi ke dua orang dari dong tapi Yesus kliatan beda, waktu dong dua ada pigi kluar kota. 13 Trus dong dua kembali baru kastau ke yang lain, tapi dong masi tra percaya.
14 Jadi trakir tu, De kas tunjuk diri ke De pu seblas murid waktu dong ada duduk makan, trus De tegur kras dong pu tra percaya itu deng dong pu kras kepala, karna tra mo percaya orang-orang yang su liat deng mata kepala kalo Yesus su hidup kembali. 15 Trus De bilang dorang,
“Kam pigi ke smua tempat di dunia ni, trus kastau Brita Baik ke smua orang. 16 Sapa yang percaya trus dapa baptis nanti dapa kas slamat, tapi sapa yang tra percaya nanti dapa hukum. 17 Orang-orang percaya tu, nanti dong bikin tanda-tanda heran. Dong nanti usir setan-setan pake Sa pu nama, dong nanti bicara bahasa-bahasa yang baru yang dong tra tau. 18 Kalo dong pegang ular ato minum racun, dong trakan kena claka, kalo dong kas taru tangan ke orang yang sakit, orang itu nanti de sembu.”
Yesus trangkat ke surga
16:19-20
19 Habis Tuhan Yesus bicara ke dong begitu, De trangkat naik ke surga, trus duduk di Allah pu sebla kanan. 20 Jadi dong pigi kastau Brita Baik ke smua tempat, trus Tuhan tolong dong lewat tanda-tanda heran untuk kas tunjuk kalo smua yang dong pigi kastau itu benar.]†
* 16:8 Bagian yang ada dalam kurung ini trada di teks-teks bahasa Yunani yang paling lama, tapi ada di brapa teks Yunani stela yang paling lama itu. † 16:20 Liat catatan kaki di 16:8.