3
Yohanes Tukang Baptis
3:1-20
(Mat 3:1-12; Mrk 1:1-8; Yoh 1:19-28)
1 Waktu su 15 taun Tiberius jadi Raja Besar Roma, Pontius Pilatus de gubernur daera Yudea, Herodes raja wilaya Galilea. Trus Herodes pu sodara Filipus, de raja wilaya Iturea deng Trakonitis, trus Lisanias raja wilaya Abilene. 2 Waktu itu juga, Hanas sama Kayafas yang jadi Pemimpin Imam. Trus Allah bicara sama Yohanes, Sakaria pu anak yang waktu itu de tinggal di tempat sepi yang kring.
3 Trus Yohanes de pigi ke smua daera Yordan deng kastau kalo dong harus tobat, trus dapa baptis supaya dapa kas ampun dari dong pu dosa-dosa. 4 Sperti yang tatulis dalam kitab Nabi Yesaya,
“Ada suara yang batariak di tempat sepi yang kring,
‘Kas siap jalan untuk Tuhan,
kas lurus jalan untuk Dia.
5 Timbun tempat-tempat yang renda,
kas rata gunung-gunung deng tempat yang tinggi,
kas lurus jalan yang belok-belok,
trus kas rata jalan yang batu-batu.*
6 Smua orang nanti liat bagemana Allah kas slamat orang-orang!’ ”✡
7 Banyak orang yang datang untuk Yohanes baptis dong. Yohanes kastau sama dong begini,
“Kam ini ular bisa pu turunan! Sapa yang kas ingat kam untuk lari dari Allah pu mara besar yang nanti datang? 8 Kalo memang kam su tobat dari dosa, kas hasil bua yang pantas untuk orang yang su tobat dari dosa. Jang kam pikir dalam hati, ‘Tong slamat karna bapa Abraham tu tong pu nene moyang!’ Dengar eh, Allah bisa bikin anana buat bapa Abraham dari batu-batu ini! 9 Kapak su siap mo tebang pohon sampe ke akar-akar, jadi pohon yang tra kas hasil bua yang baik, pasti dapa tebang trus buang ke api.”✡
10 Orang-orang dong tanya Yohanes, “Kalo begitu, apa yang musti tong buat?”
11 Yohanes de bilang, “Sapa yang punya dua baju, de musti kasi satu sama yang tra pu baju, juga orang yang pu makanan, de musti bagi sama orang yang trada makanan.”
12 Orang-orang tukang tagi pajak dong juga datang mo baptis trus dong tanya sama dia, “Bapa guru, apa yang musti tong buat?”
13 Yohanes kastau, “Jang tagi lebi banyak dari yang musti ko tagi.”
14 Pasukan tentara juga tanya sama dia, “Kalo tong, apa yang musti tong buat?”
Yohanes de jawab sama dong, “Jang kam kuras deng pras orang, kas cukup kam pu hidup deng kam pu gaji.”†
15 Waktu itu orang-orang dong tanya-tanya, kalo Yohanes ni ka Raja Yang Allah Pili yang dong tunggu-tunggu. 16 Jadi Yohanes jawab deng bilang smua orang dong begini,
“Orang yang pu kuasa lebi besar dari saya, De nanti datang, mo buka De pu tali spatu saja sa tra pantas. Sa baptis kam deng air, tapi De nanti baptis kam deng Roh Allah juga deng api. 17 De su mo kas pisa orang yang baik deng yang jahat, macam orang yang su pegang tapis untuk kas pisa biji gandum dari ampas. Biji gandum De kumpul ke De pu tempat, tapi smua ampas De nanti bakar di api yang tra bisa padam.”
18 Yohanes de trus pake kata-kata sperti itu kas naseat orang, deng kastau Brita Baik. 19 Juga, Yohanes tegur Herodes yang pu kuasa di Galilea karna masala Herodias, de pu sodara pu istri,‡ juga tentang smua hal jahat yang de su buat. 20 Tapi Herodes tamba bikin jahat lagi, de suru orang kas masuk Yohanes ke penjara.
Yesus dapa baptis
3:21-22
(Mat 3:13-17; Mrk 1:9-11; Yoh 1:32-34)
21 Waktu smua orang banyak itu su dapa baptis, Yesus juga dapa baptis. Baru De ada doa begini, tiba-tiba langit tabuka, 22 trus Roh Allah De turun ke Yesus bentuk sperti burung merpati di atas Dia. Trus ada suara dari langit, “Ko ini Sa pu Anak yang Sa sayang. Ko bikin Sa pu hati snang.”
Yesus pu daftar nene moyang
3:23-38
(Mat 1:1-17)
23 Waktu Yesus mulai De pu kerja, De pu umur kurang lebi 30 taun. Orang-orang dong tau Yesus tu Yusup pu anak.
Yusup pu bapa tu Eli.
24 Eli pu bapa tu Matat,
Matat pu bapa Lewi,
Lewi pu bapa Melki,
Melki pu bapa Yanai,
Yanai pu bapa Yusup.
25 Yusup pu bapa Matica,
Matica pu bapa Amos,
Amos pu bapa Nahum,
Nahum pu bapa Hesli,
Hesli pu bapa Nagai.
26 Nagai pu bapa Maat,
Maat pu bapa Matias,
Matias pu bapa Semein,
Semein pu bapa Yosek,
Yosek pu bapa Yoda.
27 Yoda pu bapa Yohanan,
Yohanan pu bapa Resa,
Resa pu bapa Zerubabel
Zerubabel pu bapa Sealtiel,
Sealtiel pu bapa Neri.
28 Neri pu bapa Melki,
Melki pu bapa Adi,
Adi pu bapa Kosam,
Kosam pu bapa Elmadam,
Elmadam pu bapa Er.
29 Er pu bapa Yosua,
Yosua pu bapa Elieser,
Elieser pu bapa Yorim,
Yorim pu bapa Matat,
Matat pu bapa Lewi.
30 Lewi pu bapa Simeon,
Simeon pu bapa Yehuda,
Yehuda pu bapa Yusup,
Yusup pu bapa Yonam,
Yonam pu bapa Elyakim.
31 Elyakim pu bapa Melea,
Melea pu bapa Mena,
Mena pu bapa Matata,
Matata pu bapa Natan,
Natan pu bapa Daud.
32 Daud pu bapa Isai,
Isai pu bapa Obet,
Obet pu bapa Boas,
Boas pu bapa Salmon,
Salmon pu bapa Nahason.
33 Nahason pu bapa Aminadab,
Aminadab pu bapa Admin,
Admin pu bapa Arni,
Arni pu bapa Hezron,
Hezron pu bapa Peres,
Peres pu bapa Yehuda.
34 Yehuda pu bapa Yakub,
Yakub pu bapa Ishak,
Ishak pu bapa Abraham,
Abraham pu bapa Tera,
Tera pu bapa Nahor.
35 Nahor pu bapa Seruk,
Seruk pu bapa Rehu,
Rehu pu bapa Pelek,
Pelek pu bapa Eber,
Eber pu bapa Salmon.
36 Salmon pu bapa Kenan,
Kenan pu bapa Arpaksad,
Arpaksad pu bapa Sem,
Sem pu bapa Nuh,
Nuh pu bapa Lamek.
37 Lamek pu bapa Metusala
Metusala pu bapa Henok,
Henok pu bapa Yared,
Yared pu bapa Mahalaleel,
Mahalaleel pu bapa Kenan.
38 Kenan pu bapa Enos,
Enos pu bapa Set,
Set pu bapa Adam,
Adam ni Allah pu anak.
* 3:5 Kas siap jalan untuk Tuhan ... trus kas rata jalan yang batu-batu ‒ Disini Yohanes pake kata kiasan untuk dorong orang-orang untuk tobat dari dong pu dosa-dosa trus kas siap diri untuk sambut Tuhan datang. ✡ 3:6 Yesaya 40:3-5 ✡ 3:9 Matius 7:19 † 3:14 kam pu gaji ‒ Tentara dong pu gaji kecil jadi dong biasa paksa orang untuk ambil uang ato barang. ‡ 3:19 masala Herodias, de pu sodara pu istri ‒ Herodes de kawin deng Herodias, padahal dari hukum Musa tu laki-laki tra bole kawin deng de pu ade ato de pu kaka pu istri kalo kaka ato ade masi hidup (Imamat 18:16).